Σύμφωνα με μια διαδεδομένη αφήγηση της εποχής, ήταν 1870 όταν μια νεαρή κοπέλα κάπου στους δρόμους του Λονδίνου πληροφορήθηκε το θάνατο του συγγραφέα Καρόλου Ντίκενς. Η κοπέλα ξαφνιάστηκε και αναφώνησε μεμιάς: «Ο Ντίκενς νεκρός; Αυτό σημαίνει δηλαδή πως θα πεθάνει και ο Άι Βασίλης;»\nΓιατί, βλέπετε, ο Κάρολος Ντίκενς υπήρξε κάτι εφάμιλλο του Άι Βασίλη στις συνειδήσεις πλήθους κόσμου τον καιρό εκείνο. Ήταν εκείνος που με τη δύναμη της πένας και το εύρος της φαντασίας του έφτασε να ανασύρει από την απύθμενη φωλιά του χρόνου το πνεύμα των Χριστουγέννων· να φυσήξει τους ιστούς απ’ τις καταχωνιασμένες ευχετήριες κάρτες και να ανορθώσει στη βάση του, πλάι στο αναμμένο και πλουμισμένο με ροδοκόκκινες γιρλάντες τζάκι, το χριστουγεννιάτικο δέντρο· εκείνος που έκανε ν’ αντηχήσει ζωηρότερα από ποτέ το κρυστάλλινο, διαυγές τραγούδι απ’ τα Κάλαντα· εκείνος που διακόσμησε το αιώνιο χριστουγεννιάτικο τραπέζι της φαντασίας μας, ξέχειλο λαχταριστά φαγητά και μυρωδικά ποτά· εκείνος που έθεσε την οικογενειακή θαλπωρή και τη ζεστασιά των φίλων στο επίκεντρο της σκέψης του· εκείνος που τόνισε όσο κανένας άλλος πως τα Χριστούγεννα συνιστούν πρωτίστως μια γιορτή κοινωνικής συνείδησης και ανθρωπιάς, σ’ έναν κόσμο συχνά απάνθρωπο.\nΘα περιγράψω μια σκηνή και θέλω να προσπαθήσετε να τη φέρετε στο νου σας. Είναι νύχτα· ο αέρας λυσσομανά και το κρύο θερίζει· οι χιονισμένοι δρόμοι της πόλης βουλιάζουν στην ομίχλη, σαν να βυθίζονται σε κάποιο όνειρο. Μα στο μικρό διαμέρισμα βασιλεύει φως· τα αναμμένα κεριά κάνουν τη νύχτα μέρα· η φωτιά τριζοβολά χαρούμενη στο τζάκι, ξεπετώντας σπίθες στα καψαλισμένα κούτσουρα· το γκι – γνωστό στη χώρα μας και ως Ιξός – περιφέρεται παιχνιδιάρικα στο χώρο, φιδογυρίζοντας μέσα από στολισμένα έπιπλα και διακοσμημένους με στεφάνια τοίχους. Και οι φίλοι κάθονται γύρω απ’ το τραπέζι, πλάι στην εστία. Τρώνε και μιλάνε και γελάνε. Έξω κάνει κρύο, μα εκείνοι γιορτάζουν την ανάσταση του φωτός στο καταχείμωνο. Και οι ευχές τους είναι αληθινές, οι καρδιές τους γνήσιες. Και η πόρτα τους είναι πάντα ανοιχτή, το σπίτι τους φιλόξενο για κάθε έναν που έχει ανάγκη. Και το τραγούδι αντηχεί κρυστάλλινο· και τα τσουγκρίσματα θυμίζουν κουδούνισμα κάποιας χαρμόσυνης καμπάνας· και νιώθεις πως ακούς το έλκηθρο να αρμενίζει στην παγωμένη θάλασσα του ουρανού, σκορπώντας γύρω του αστέρια.\nΔεν ήταν δύσκολο να φανταστείτε την ζεστή αυτή σκηνή – είμαι βέβαιος γι’ αυτό. Υπάρχει, βλέπετε, μέσα στον καθένα από μας, σαν κατάλοιπο κάποιας μακρινής συλλογικής ανάμνησης. Πρόκειται για την αρχέτυπη χριστουγεννιάτικη σκηνή – εκείνη που έχουμε συνηθίσει να σκεφτόμαστε από τα παιδικά μας κιόλας χρόνια. Εκείνη που περιγράφουν τα τραγούδια, οι κάρτες, οι ζωγραφιές και οι ταινίες.\nΜα πριν 200 χρόνια η σκηνή αυτή δεν ήταν καθόλου δεδομένη. Τα Χριστούγεννα, ως παράδοση, ως θεσμός, μα πάνω απ’ όλα ως εικόνα (όπως εκείνη που σας περιέγραψα) είχαν εξασθενήσει. Οι χιονισμένοι δρόμοι, τα Κάλαντα, τα στολισμένα αστικά διαμερίσματα, η σύναξη γύρω απ’ το οικογενειακό τραπέζι, το χριστουγεννιάτικο δέντρο... τίποτα απ’ αυτά δεν ήταν δεδομένο. Χρειάστηκε η φαντασία ενός νεαρού συγγραφέα για να τα δημιουργήσει, ξανά απ’ την αρχή. Ήταν Δεκέμβρης του 1843 όταν ο Κάρολος Ντίκενς έγραψε τα «Χριστουγεννιάτικα Κάλαντα» - και τα Χριστούγεννα ποτέ δεν θα ήταν ίδια ξανά.\nΗ τεράστια απήχηση της ιστορίας και η εμβληματική φιγούρα του Εμπενίζερ Σκρουτζ έμελλε να μεταμορφώσουν τον τρόπο που έβλεπε ο κόσμος τη γιορτή των Χριστουγέννων. Δεν επρόκειτο απλά για μια επιστροφή στις παραδόσεις ή μια καταφυγή στις ρίζες – μα για μια νέα κοινωνική θεώρηση, βαθιά μαχητική και ριζοσπαστική στο πνεύμα της. Ποτέ άλλοτε ως τότε δεν είχε ενταχτεί η παραδοσιακή (και μισοξεχασμένη) αυτή γιορτή στο σύχρονο πλαίσιο της αστικής μεγαλούπολης – ένα πλαίσιο ξέχειλο αδικία, φτώχεια και εκμετάλλευση. Ποτέ δεν είχε αντιμετωπιστεί ως εφαλτήριο μιας ριζικής αναθεώρησης και μεταμόρφωσης του κόσμου, ξεκινώντας από την ανασύσταση της χαμένης ανθρωπιάς μας.\nΔεν ήταν μια καινούργια (ή παλιά) θρησκεία, ούτε κάποιος ιερωμένος. Δεν ήταν κάποιο πολιτικό μανιφέστο, ούτε κάποια απαρχαιωμένη καταφυγή στις παραδόσεις. Όχι – ήταν ένας συγγραφέας, με μοναδικό όπλο τη φαντασία και τη γλώσσα του. Λένε πως ακόμα και η φράση “Merry Christmas” καθιερώθηκε στην Αγγλία μετά την επιτυχία του βιβλίου του. Λένε πως η επίδραση του έργου του ήταν τόσο μεγάλη, που ο κόσμος έφτασε να ζει τα Χριστούγεννα όπως ακριβώς τα είχε περιγράψει στις σελίδες του – και να νομίζει πως ήταν πάντα έτσι.\nΉταν ο συγγραφέας στον οποίο χρωστά τα περισσότερα το ταλαίπωρο πνεύμα των Χριστουγέννων – διπολικά διαταραγμένο σήμερα ανάμεσα στον ξέφρενο καταναλωτισμό και στην κοινωνική αδικία. Αλήθεια, τι θα έλεγε αν ζούσε σήμερα ο Κάρολος Ντίκενς; Τι μορφή να είχαν οι σύγχρονες χριστουγεννιάτικες ιστορίες του; Θα εξαπέλυε την επίθεσή του στην υποκρισία των καιρών; Θα έφτανε μήπως να αποκηρύξει την ίδια τη γιορτή που, σχεδόν, ανέσυρε απ’ τις στάχτες της;\nΔεν μπορούμε να ξέρουμε. Ωστόσο μπορούμε να θυμηθούμε, για άλλη μια φορά, τι ήταν εκείνο που έκανε τις χριστουγεννιάτικες ιστορίες του Ντίκενς τόσο ξεχωριστές. Και για ποιο λόγο έφτασαν να πουν – σαφώς με κάποια δόση υπερβολής, μα υπερβολής δίκαιης – πως ο Κάρολος Ντίκενς ήταν «ο άνθρωπος που εφηύρε τα Χριστούγεννα».\nΕικονογράφησή μου για τα "Χριστουγεννιάτικα Κάλαντα" ©the Lethal Rabbit\nΤα Χριστούγεννα πριν τον Ντίκενς\nΤα Χριστούγεννα φέρουν ρίζες στα βάθη της ιστορίας, εκεί που η παράδοση σμίγει με το μύθο, παραδομένη στην αχλή του χρόνου. Από τα παγανιστικά ρωμαϊκά Σατουρνάλια στο γερμανικό Yule, από τις πρωτοχριστιανικές παραδόσεις στις μεσαιωνικές γιορτές με φαγοπότια και γλέντια, τα Χριστούγεννα έζησαν πολλές μεταμορφώσεις στη μακρόχρονη, ως σήμερα, πορεία τους. Αντίστοιχες με τις μεταμορφώσεις του Άι Βασίλη: από το ιστορικό πρόσωπο του Αγίου Νικολάου της Μικράς Ασίας, στον γερμανικό Santa Klaus και τον βρετανικό Father Christmas, μέχρι τον εμπορικό Άι Βασίλη της Κόκα Κόλα... κι όμως, όπως θα δούμε στη συνέχεια του αφιερώματός μας, ο Άι Βασίλης χρωστάει την ύπαρξή του όχι μόνο στις φιγούρες των μύθων και των παραδόσεων, μα και στη δημιουργική φαντασία των συγγραφέων και των εικονογράφων του 19ου αιώνα – ανάμεσα στους οποίους ήταν και ο Ντίκενς.\nΜε ή χωρίς γλέντια, με ή χωρίς χριστουγεννιάτικο δέντρο, με ή χωρίς διασκοσμήσεις ή κάλαντα ή στολίδια, με ή χωρίς πίστη στη χριστιανική θρησκεία, τα Χριστούγεννα (και οι προγενέστερες μορφές τους) γιορτάζονται ανελλιπώς εδώ και δυο χιλιάδες χρόνια. Μα η πουριτανική και καλβινιστική θρησκεία από τον 16ο αιώνα και μετά είχε επιφέρει σημαντικά χτυπήματα στην ίδια την καρδιά τους: η διακόσμηση και το φαγοπότι θεωρούνταν αντίθετα στο πνεύμα των Γραφών, ενώ οι παγανιστικές τους ρίζες όφειλαν να εξαλειφθούν πλήρως. Φυσικά ούτε λόγος να γινόταν για κοινωνική συνείδηση, αγαθοεργίες και άλλα τέτοια... αντιχριστιανικά.\nΗ Βιομηχανική Επανάσταση είχε επιφέρει ακόμα περισσότερα χτυπήματα: ο κόσμος μετανάστευε πλέον μαζικά στις πόλεις και δεν υπήρχε ούτε χρόνος, ούτε διάθεση για εορτασμούς. Πνιγμένοι σε μια αδιάκοπη, καθημερινή εργασία, συνωστισμένοι στα μικροσκοπικά, βρόμικά τους αστικά διαμερίσματα, οι εργάτες της βικτωριανής εποχής δεν είχαν δυνάμεις για γιορτές. Τα Χριστούγεννα θάβονταν ολοένα και περισσότερο στη σκόνη μιας λησμονημένης, απαρχαιωμένης παράδοσης.\nΉταν οι Ρομαντικοί εκείνοι που επιχείρησαν να ανασύρουν απ’ τα βάθη του χρόνου το θαμμένο πνεύμα των γιορτών – όχι η Εκκλησία. Στις αρχές του 19ου αιώνα ο ποιητής Robert Southey μιλούσε με νοσταλγική διάθεση για «παλιές παραδόσεις και γιορτές» που χάθηκαν. Αντίστοιχη διάθεση είχε εκδηλώσει ο Αμερικανός συγγραφέας Ουάσινγκτον Ίρβινγκ. Ο Ουόλτερ Σκοτ περιέγραφε στο ποίημά του “Marmion” τη σκηνή από ένα χριστουγεννιάτικο γεύμα, στο επίκεντρο του οποίου δέσποζε ένα επιβλητικό Ψητό στη φωτιά, γύρω απ’ την οποία συνωστίζονταν άνθρωποι κάθε τάξης. Ο ζωγράφος Daniel Maclise, φίλος του Ντίκενς, έμελλε τρεις δεκαετίες μετά να ζωγραφίσει μια αντίστοιχη σκηνή από χριστουγεννιάτικο γεύμα, σε ένα γνωστό του έργο.\nΑνήσυχοι εξάλλου από την εξάπλωση των ιδεών της Γαλλικής Επανάστασης, οι Συντηρητικοί επιθυμούσαν μια επιστροφή στις ρίζες· μια ανασύσταση του πνεύματος των παραδόσεων του «παλιού καλού καιρού», πριν τον εξαστισμό και τον ερχομό της βιομηχανίας. Επιστροφή στο παρελθόν σήμαινε γι’ αυτούς επιστροφή στην ομαλότητα· σταθερότητα σ’ έναν κόσμο που μεταμορφωνόταν με τρομακτικούς ρυθμούς. Αυτό ήταν τα Χριστούγεννα κατά την άποψή τους: μια καταφυγή στην ασφάλεια του παρελθόντος.\nΜέχρι που έκανε την εμφάνισή του ο Κάρολος Ντίκενς...\nΤα “Χριστουγεννιάτικα Κάλαντα” και η Μεταμόρφωση των Χριστουγέννων\nΤα «Χριστουγεννιάτικα Κάλαντα» (“A Christmas Carol”) γράφτηκαν το 1843. Σήμερα, μετά από σχεδόν 170 χρόνια, λογοτεχνικές μορφές όπως ο σπαγγοραμένος Εμπενίζερ Σκρουτζ, ο καλοκάγαθος υπάλληλος Μπομπ Κράτσιτ και ο μικρούλης, άρρωστος Τιμ, έχουν υπερβεί τα όρια της λογοτεχνικής φαντασίας και έχουν πλέον γίνει συνώνυμα της δημοφιλούς, μαζικής κουλτούρας. Ακόμα και αν δεν έχει διαβάσει κάποιος το διήγημα του Ντίκενς, σαφώς αναγνωρίζει τους πρωταγωνιστές του μέσα από τις αναρίθμητες διασκευές που έχουν γίνει – σε κινηματογράφο, θεατρικά, μιούζικαλ, σειρές, καρτούν και άλλα. Η νυχτερινή επίσκεψη από τα Τρία Φαντάσματα των Χριστουγέννων, το αγαθό Φάντασμα του Παρελθόντος, το επιβλητικό Φάντασμα του Παρόντος και το τρομακτικό Φάντασμα του Μέλλοντος έχουν χαραχτεί στις συνειδήσεις μας. Σχεδόν ακούμε ν’ αντηχεί τα βράδια ο ήχος απ’ τις αλυσίδες του Τζέικομπ Μάρλεϊ – του τσιγκούνη πρώην συναδέλφου του Σκρουτζ, πάνω στον οποίο κρέμονται τα βάρη από κλειδαριές και χρηματοκιβώτια.\nΚλειδαμπαρωμένα όπως η καρδιά του.\nΘυμάμαι μικρός να μαθαίνω πρώτη φορά την ιστορία του Ντίκενς μέσα από μια διασκευή κινουμένων σχεδίων – επρόκειτο για την τηλεοπτική διασκευή της Disney, και στο ρόλο του Εμπενίζερ Σκρουτζ δεν ήταν άλλος απ’ τον Σκρουτζ Μακ Ντακ – ο γνωστός πάπιος του Καρλ Μπαρκς είναι ένας ακόμα που οφείλει την ύπαρξή του στο αρχέτυπο λογοτεχνικό δημιούργημα του Ντίκενς. Η ιστορία είχε χαραχτεί στη μνήμη μου και με είχε εντυπωσιάσει για τους σκοτεινούς της τόνους – ασυνήθιστοι για ένα κινούμενο σχέδιο. Λίγο καιρό μετά είδα την πρώτη, από τις άφθονες κινηματογραφικές διασκευές του έργου, που έμελλε να δω: ήταν το μιούζικαλ “Scrooge” του 1970, με τον Albert Finney. Η ιστορία πλέον με είχε συνεπάρει. Το ταξίδι στο χρόνο απ’ τη μία και στις ομιχλώδεις, χιονισμένες αλέες του Λονδίνου απ’ την άλλη, είχε απορροφήσει τη φαντασία μου όσο καμία άλλη χριστουγεννιάτικη ιστορία.\nΜε το πέρασμα των χρόνων συνειδητοποίησα πως η μικρή αυτή ιστορία ήταν, απλά, η ωραιότερη χριστουγεννιάτικη ιστορία που γράφτηκε ποτέ. Δεν ήξερα τίποτα για την επιρροή που άσκησε, ούτε για την καθοριστική επίδρασή της σε εκείνο που σήμερα ονομάζουμε «Χριστούγεννα». Γνώριζα μόνο πως ήταν μια ιστορία μαγική. Τρομακτική σαν το βαθύτερο σκοτάδι και φωτεινή σαν το αγαθότερο φως – στο τέλος, λυτρωτική και συγκινητική όσο ελάχιστες.\nΦαίνεται πως ο ίδιος ο Ντίκενς είχε επίγνωση πως είχε χτίσει κάτι ιδιαίτερο, κάτι ξεχωριστό. Σε ένα γράμμα προς ένα φίλο του περιέγραφε τη συναισθηματική κατάσταση στην οποία βρισκόταν τις εβδομάδες που έγραφε το έργο: άλλοτε έκλαιγε, άλλοτε γελούσε, άλλοτε επιδιδόταν σε πολύωρους, ατελείωτους περιπάτους στα στενά του Λονδίνου, η καρδιά του χτυπώντας σαν το ταμπούρλο του μικρού Τυμπανιστή· προαισθανόταν πως είχε δημιουργήσει κατι που θα άφηνε εποχή.\nΚι όμως, το έργο αυτό που έκανε τον κόσμο να πάλλεται στο ρυθμό της χριστουγεννιάτικης μαγείας του, χρωστά την ύπαρξή του στις οικονομικές ανάγκες του Ντίκενς. Έχοντας γνωρίσει μεγάλη δόξα σε πολύ νεαρή ηλικία (δεν είχε ακόμα κλείσει τα τριάντα) χάρη στην απήχηση των πρώιμων έργων του όπως ο «Όλιβερ Τουίστ» και ο «Νίκολας Νίκλεμπι», ο Ντίκενς έβλεπε σταδιακά τη φήμη του να φθίνει και τις ιδέες του να μην έχουν πια την ίδια απήχηση στον κόσμο. Το έργο του “Martin Chuzzlewit” δεν συγκίνησε το κοινό και η προοπτική μιας σημαντικής περικοπής των οικονομικών του ήταν πλέον πιθανή. Πανικόβλητος, ο Ντίκενς είχε σκεφτεί ως και να εγκαταλείψει το σπίτι του στο Λονδίνο και να μετακομίσει με την οικογένειά του στο εξωτερικό.\nΤότε λοιπόν συνέλαβε την ιδέα της «Χριστουγεννιάτικης Ιστορίας». Ή μήπως θα ήταν σωστότερο αν λέγαμε πως η Ιδέα τον επισκέφτηκε, όμοια με κάποιο απ’ τα Φαντάσματα την Παραμονή των Χριστουγέννων; Όποια και αν είναι η πραγματικότητα, ο Ντίκενς χάρη στην ιστορία αυτή έσωσε τον εαυτό του από την οικονομική καταστροφή. Και παράλληλα έσωσε, σε μεγάλο βαθμό τουλάχιστον, το ταλαίπωρο πνεύμα των Χριστουγέννων, που παρέπαιε σε μια ατελείωτη θάλασσα αδιαφορίας. Όχι και άσχημα, τι λέτε.\nΗ παιδική ηλικία του Ντίκενς και ο Εμπενίζερ Σκρουτζ\nΟ νεαρός Ντίκενς, λίγα χρόνια πριν γράψει τα "Χριστουγεννιάτικα Κάλαντα"\n"Ας πεθάνουν λοιπόν! Καλύτερα, καθώς έτσι θα μειωθεί ο παραπανίσιος πληθυσμός"... λέει με περιφρόνηση ο Εμπενίζερ Σκρουτζ, αναφερόμενος στους φτωχούς και άπορους, στο ξεκίνημα του διηγήματος. Και εν συνεχεία πετάει την ξακουστή φράση του, την οποία είναι σωστό να αποδώσουμε στην αυθεντική της γλώσσα: “Bah! Humbug!”\nΗ φιγούρα του Εμπενίζερ Σκρουτζ στέκει ανάμεσα στις εμβληματικότερες που γέννησε η ιστορία της λογοτεχνίας. Η μεταμόρφωση του μισανθρώπου σε φιλάνθρωπο, του αδίστακτου κεφαλαιούχου σε στοργικό γεράκο, είναι ισάξια με τα ωραιότερα παραμύθια που γράφτηκαν ποτέ. Μα στον Ντίκενς τίποτα δεν είναι τυχαίο – όπως και σε κάθε δημιουργό όταν χτίζει μια ιστορία με τη φαντασία του. Η βαθιά αντιφατική μορφή του Σκρουτζ έχει τις ρίζες της στις εμπειρίες του μικρού Ντίκενς με τον πατέρα του και στην αμφιθυμική στάση απέναντί του.\nΕν έτει 1824 ο δωδεκάχρονος Ντίκενς είχε δει τον πατέρα του να φυλακίζεται και είχε αναγκαστεί να εγκαταλείψει το σχολείο, να βάλει ενέχυρο όλα τα βιβλία του και να πιάσει δουλειά σε ένα εργοστάσιο, υπό τις χειρότερες εργασιακές συνθήκες. Έχοντας γνωρίσει την εξαθλίωση και την εκμετάλλευση από τα παιδικά του χρόνια, ο Ντίκενς προσέδωσε σε αυτό το θέμα κυρίαρχη θέση στα έργα του. Τα συναισθήματα που έτρεφε για τον πατέρα του ήταν απολύτως αντιφατικά· τον αγαπούσε και τον μισούσε ταυτόχρονα. Στη φαντασία του ο πατέρας του δέσποζε σαν εξουσιαστικός δυνάστης και σαν αγαθοποιός δύναμη. Σκληρόκαρδος απ’ τη μία, προστατευτικός από την άλλη, μια φιγούρα ανάμεσα στο καλό και στο κακό, το λογοτεχνικό ισοδύναμο της οποίας βρήκε την έκφρασή του στον χαρακτήρα του Εμπενίζερ Σκρουτζ. Δεν θα είχε υπάρξει ο Σκρουτζ αν δεν τον είχε ζήσει ο ίδιος ο Ντίκενς, μέσα από τα προσωπικά του βιώματα.\nΣε αυτόν λοιπόν, τον σκληρόκαρδο Εμπενίζερ Σκρουτζ, που περιφρονητικά χωρίζει τους ανθρώπους σε κατηγορίες, σε ανώτερους και κατώτερους λόγω της κοινωνικής τους θέσης, φτάνοντας να θεωρεί μια μερίδα ανάμεσά τους «παραπανίσιο πληθυσμό», το Πνεύμα των Χριστουγέννων του Παρόντος τονίζει λέξη προς λέξη τα ακόλουθα:\n"Ποιος είναι λοιπόν αυτός ο Παραπανίσιος Πληθυσμός; Που βρίσκεται; Θα αποφασίσεις εσύ ποιοι άνθρωποι θα ζήσουν και ποιοι θα πεθάνουν; Ποιος ξέρει, πιθανό υπό το βλέμμα τ' Ουρανού εσύ να είσαι περισσότερο άχρηστος και λιγότερο άξιος για να ζεις, σε σύγκριση με εκατομμύρια σαν το παιδί αυτού του φτωχού ανθρώπου. Ω, Θεέ! Να ακούς το Έντομο πάνω στο φύλλο να διακηρύττει πως τα φτωχά αδέρφια του στο χώμα ζουν παραπανίσια!"\nΧριστούγεννα και Κοινωνική Συνείδηση\nΤα «Χριστουγεννιάτικα Κάλαντα» δεν είχαν ως στόχο να σώσουν τα Χριστούγεννα ή να αναβιώσουν τις μισοξεχασμένες παραδόσεις, όπως επιθυμούσαν οι συντηρητικοί της εποχής. Ο Ντίκενς δεν ενδιαφερόταν να περιγράψει την ιστορία της εσωτερικής μεταμόρφωσης ενός ανθρώπου που ενδεχομένως παραστράτησε. Ούτε στόχευε απλά στην εξύμνηση του οικογενειακού δείπνου και της θαλπωρής της μονιασμένης οικογένειας, συμβολικά παρουσιασμένη μέσα από τη μορφή του μικρού Τιμ – η φράση του οποίου “And God Bless Us, Everyone” έφτασε να γίνει σλόγκαν και να επισκιάσει το βαθύτερο περιεχόμενο του έργου.\nΌπως τόσα έργα του Ντίκενς, έτσι και τα «Χριστουγεννιάτικα Κάλαντα» συνιστούν, πρωτίστως, μια γροθιά του συγγραφέα στην κοινωνική πραγματικότητα της εποχής του. Ακόμα και αν ήταν πλουμισμένη με γκι, σταφίδες και κεράσια, ακόμα και αν αστραποβολούσε υπό τις αχτίδες της φωτιάς στο τζάκι, ακόμα και αν αντιλαλούσε το τραγούδι απ’ τα Κάλαντα και τον ήχο από χαρμόσυνες καμπάνες, η ιστορία του Ντίκενς παρέμενε μια γροθιά. Ένα μέσο να μιλήσει για την κοινωνική αδικία των καιρών. Ασφαλώς και επιθυμούσε να εξάρει τις αρετές της χριστιανικής αγάπης, του ζεστού σπιτικού και της δεμένης οικογένειας... μα όλα αυτά λειτουργούσαν ως αντιπαραβολή με την απάνθρωπη, συχνά, πραγματικότητα γύρω του. Μια πραγματικότητα παραδομένη στο χρήμα, την αδιαφορία και την εκμετάλλευση. Τότε... και τώρα.\nΌχι, κύριοι. Το έργο του Ντίκενς δεν συνιστά διακοσμητικό γύρω απ’ το χριστουγεννιάτικό σας δέντρο. Δεν είναι απλά μια όμορφη ιστοριούλα για να λέτε γύρω από το τζάκι. Είναι αυτό – μα είναι και πολλά περισσότερα. Όλοι θυμούνται τα τρία Φαντάσματα και τον μικρό Τιμ και τα ξέχειλα φαγητά τραπέζια και τους χορούς... μα πόσοι, άραγε, θυμούνται την ακόλουθη σκηνή από την ιστορία;\n"Ήταν ένα αγόρι και ένα κορίτσι. Χλωμά, πενιχρά, κουρελιασμένα, βλοσυρά, αγριωπά. Εκεί που η κομψή νιότη όφειλε να είχε προσδώσει βάρος στα χαρακτηριστικά τους και να τα συμπληρώσει με τις ελαφρότερες των αποχρώσεων, ένα μπαγιάτικο, ζαρωμένο χέρι, όπως εκείνο της ηλικίας, τα είχε τσιμπήσει και παραμορφώσει και κόψει σε κουρέλια. Εκεί που άγγελοι θα μπορούσαν να κάθονται θρονιασμένοι, διάβολοι παραφύλαγαν και κοιτούσαν απειλητικά.\nΚαμία αλλαγή, καμια εξαθλίωση, καμία διαστροφή της ανθρωπότητας, σε κανέναν βαθμό, μέσα απ' όλα τα μυστήρια της υπέροχης ύπαρξης, δεν είχε να επιδείξει τέρατα τόσο φοβερά και τρομακτικά.\nΟ Σκρουτζ έκανε πίσω, τρομαγμένος. (...)\n"Πνεύμα! Είναι δικά σου;", είπε, μα δεν μπορούσε να πει άλλα.\n"Είναι του Ανθρώπου", απάντησε το Πνεύμα, κοιτάζοντάς τα. "Το αγόρι είναι η Άγνοια. Το κορίτσι είναι η Ανάγκη. Να προσέχεις και τα δύο και όλα σαν αυτά, μα πάνω απ' όλα να προσέχεις το αγόρι, καθώς στο μέτωπό του πάνω βλέπω γραμμένο τον Όλεθρο, εκτός αν το γράψιμο σβηστεί. Αρνήσου το, λοιπόν!", φώναξε το Πνεύμα, απλώνοντας το χέρι του προς την μεριά της πόλης. "Συκοφάντησε εκείνους που στο λένε! Παραδέξου το για τους διχαστικούς σκοπούς σου και κάνε το ακόμα χειρότερο. Και προετοιμάσου για το τέλος".\nΗ περιγραφή των δύο παιδιών – της Ανάγκης και της Άγνοιας απουσιάζει από τις περισσότερες διασκευές της ιστορίας του Ντίκενς. Μα δεν είναι μόνη – απουσιάζουν εξίσου σκηνές όπως η απεικόνιση των ανθρώπων που προσπαθούσαν να ζεσταθούν με φωτιές στους δρόμους... των μοναχικών ναυτικών που σαλπάρουν σε απόμακρες, φουρτουνιασμένες θάλασσες... των εργατών στα ορυχεία που δουλεύουν ασταμάτητα... μα και του πλήθους εκείνων που προσπαθούν να αρπάξουν και να πουλήσουν τα αντικείμενα του πεθαμένου, πλέον, Σκρουτζ (όπως ο ίδιος παρακολουθεί έντρομος στο μέλλον του), μπας και βγάλουν κανένα παραπάνω φράγκο.\nΚαι αυτό ενώ οι αρουραίοι μασουλούν το άψυχο κορμί του.\nΌλα αυτά συνιστούν μέρος της «Χριστουγεννιάτικης Ιστορίας»... και δεν πρέπει να το λησμονούμε. Σκοπός του Ντίκενς ήταν η μεταμόρφωση της κοινωνίας – και ο μισοξεχασμένος, ως τότε, θεσμός των Χριστουγέννων, παραδομένος στη λήθη της βιομηχανικής εποχής, υπήρξε το ιδανικό εφαλτήριο για να οικοδομήσει το ριζοσπαστικό του μήνυμα. Κανένας άλλος συγγραφέας ως τότε δεν είχε συλλάβει στη σκέψη του τα Χριστούγεννα με αυτόν τον τρόπο. Η ιδέα και μόνο ενός πλούσιου κεφαλαιούχου όπως ο Εμπενίζερ Σκρουτζ, να μεταμορφώνεται και να δειπνεί παρέα με την οικογένεια του φτωχού υπάλληλου του... στον οποίο μάλιστα χαρίζει απλόχερα αύξηση αποδοχών... και η ταύτιση αυτής της ιδέας με την παραδοσιακή γιορτή των Χριστουγέννων... Η ιδέα αυτή ήταν ικανή να προκαλέσει σκάνδαλο την εποχή εκείνη. Μια εποχή που όχι μόνο λόγος δεν γινόταν για «πνεύμα των Χριστουγέννων»... μα ο κόσμος δεν γιόρταζε καν, στην πλειοψηφία του, τα Χριστούγεννα.\nΤα κοινωνικά μυνήματα θα παρέμεναν στο επίκεντρο του έργου του Ντίκενς καθ’ όλη τη συγγραφική του διαδρομή. Ας επαναλάβουμε: σκοπός του δεν ήταν κάποια μορφή υποκριτικής φιλανθρωπίας, στο όνομα της καλής συνείδησης. Μα η μεταμόρφωση της κοινωνίας, μέσα από τη μεταμόρφωση των ανθρώπων της. Μιας κοινωνίας που έμελλε να ζωγραφίσει με ακόμα μελανότερους τόνους σε μελλοντικά του έργα, όπως ο «Ζοφερός Οίκος», τα «Δύσκολα Χρόνια» και το (εν μέρει αυτοβιογραφικό) «Ντέιβιντ Κόπερφιλντ», ή σε μεταγενέστερες χριστουγεννιάτικες ιστορίες του όπως οι «Καμπάνες».\nΗ Επίσκεψη από το Φάντασμα του Μέλλοντος. Ένα απόσπασμα.\n"Το Πνεύμα έστεκε ανάμεσα στους τάφους και έδειχνε τον Έναν. Ο Σκρουτζ πλησίασε τρέμοντας. Το Φάντασμα παρέμενε ίδιο και απαράλλαχτο, μα εκείνος έτρεμε διακρίνοντας κάποιο καινούργιο νόημα στην αγέλαστη μορφή του.\n"Προτού πλησιάσω στην ταφόπλακα που μου υποδεικνύεις", είπε ο Σκρουτζ, "απάντησε μου σε μια ερώτηση. Αυτές όλες είναι οι Σκιές των Πραγμάτων που Θα γίνουν, ή οι Σκιές των Πραγμάτων που Πιθανό να γίνουν μόνο;"\nΩστόσο το Φάντασμα συνέχιζε να δείχνει προς τον τάφο, δίπλα στον οποίο έστεκε. (...)\nΟ Σκρουτζ πλησίασε τρεμάμενος - και ακολουθώντας την κατεύθυνση που έδειχνε το δάχτυλο, διάβασε πάνω στην πέτρα του παραμελημένου τάφου τ' όνομα του: ΕΜΠΕΝΙΖΕΡ ΣΚΡΟΥΤΖ.\n"Όχι Πνεύμα! Όχι, όχι!"\nΤο δάχτυλο παρέμενε εκεί.\n"Πνεύμα!", φώναξε σπαρακτικά ο Σκρουτζ, αγκστρωμένος πάνω στον μανδύα του. "Άκουσε με! Δεν είμαι ο άνθρωπος που ήμουν! Δεν θα γίνω ο άνθρωπος που θα γινόμουν, αν δεν είχε υπάρξει αυτή η συναναστροφή! Γιατί να μου τα δείχνεις αυτά, αν δεν έχω πια ελπίδα;"\nΓια πρώτη φορά το χέρι φάνηκε να τρέμει.\n"Καλό μου Πνεύμα", συνέχισε, πεσμένος στο χώμα. "Η φύση σου παρεμβαίνει για μένα και με λυπάται. Βεβαίωσε με πως έχω ακόμα τη δυνατότητα να αλλάξω τις σκιές αυτές που μου έδειξες, με μια διαφορετική ζωή!"\nΤο ευγενικό χέρι έτρεμε.\n"Θα τιμώ τα Χριστούγεννα με όλη μου την καρδιά και θα προσπαθώ να τα τηρώ όλο τον χρόνο. Θα ζω στο Παρελθόν, στο Παρόν και στο Μέλλον. Τα πνεύματα και των τριών θα αγωνίζονται μέσα μου. Δε θα διώξω πέρα τα μαθήματα που μου παρέχουν. Ω, πες μου πως μπορώ να σβήσω τα γράμματα πάνω σ' αυτήν εδώ την πέτρα!"\n«Ο άνθρωπος που εφηύρε τα Χριστούγεννα»;\nΌχι, δεν εφηύρε ο Ντίκενς τα Χριστούγεννα. Μα η επιρροή του έργου του στα Χριστούγεννα όπως τα ζούμε και όπως τα γνωρίζουμε σήμερα υπήρξε καταλυτική. Χωρίς να συνιστά το πρώτο έργο με θέμα του τα Χριστούγεννα, τα «Κάλαντα» του Ντίκενς υπήρξαν η πρώτη ιστορία στην οποία παρουσιάζονται τα Χριστούγεννα σε ένα σύγχρονο, αστικό περιβάλλον. Κι αυτό σε μια εποχή που οι πόλεις έτειναν να τα ξεχάσουν, παραδομένες στο κυνήγι του κέρδους και της βιομηχανοποίησης. Οι ήρωες του είναι χαρακτήρες της σύγχρονης καθημερινότητας, όχι φιγούρες βγαλμένες από κάποιο λησμονημένο, εξωραϊσμένο παρελθόν. Βλέπουμε κεφαλαιούχους, εργοδότες, εργάτες, ναυτικούς, υπαλλήλους, οικογένειες που ζουν σε διαμερίσματα, απόβλητους των δρόμων και του περιθωρίου – όλοι ενταγμένοι στο ίδιο χριστουγεννιάτικο πλαίσιο.\nΣε επίπεδο διαμόρφωσης εικόνων η επιρροή του έργου του Ντίκενς υπήρξε εξίσου καταλυτική. Δεν θα ήταν υπερβολή αν λέγαμε πως ένα μεγάλο μέρος από χριστουγεννιάτικες καρτ ποστάλ, σαν εκείνες που στολίζουμε τα σπίτια μας ή βλέπουμε στα καταστήματα, έλκουν τις ιδέες τους από τις εμπνεύσεις του Βρετανού συγγραφέα. Στο έργο του ο Ντίκενς παρουσιάζει μια πολιτεία παραδομένη στο κρύο, την ομίχλη και το χιόνι, με κατάφωτες όμως βιτρίνες ξέχειλες φρούτα και νόστιμους ξηρούς καρπούς· εσωτερικά σπιτιών διακοσμημένα με στολίδια και μοσχομυρισμένα μαγειρευτό φαγητό· ξέφρενα γλέντια και χορούς· οικογένειες μονιασμένες γύρω απ’ το τραπέζι, στο κέντρο του οποίου δεσπόζει η περίφημη βρετανική πουτίγκα· και ανθρώπους διατεθειμένους να προσφέρουν μια χείρα βοηθείας στον συνάνθρωπό τους.\nΤίποτα απ’ αυτά δεν ήταν δεδομένο εν έτει 1843. Ούτε οι διακοσμήσεις· ούτε τα οικογενειακά φαγοπότια· ούτε οι πολύχρωμες βιτρίνες· ούτε τα γλυκίσματα· ούτε το κρύο και το χιόνι (δε χιόνιζε απαραίτητα στις βρετανικές πόλεις τα Χριστούγεννα)· ούτε η διάθεση κάποιας, μικρής έστω, αγαθοεργίας, λόγω ημερών.\nΜα από το 1843 και έπειτα η μορφή των Χριστουγέννων άρχισε ν’ αλλάζει. Η επιτυχία του διηγήματος του Ντίκενς υπήρξε τόσο μεγάλη, που ο κόσμος άρχισε να μετατρέπει σε πραγματικότητα ό,τι είχε διαβάσει στις σελίδες του βιβλίου. Οι επόμενες δεκαετίες γνώρισαν μια σημαντική αναβίωση – ή πιο σωστά, αναδιαμόρφωση – των Χριστουγέννων στην Αγγλία, ενώ αρχέγονα ευρωπαϊκά έθιμα επανήλθαν στο προσκήνιο.\nΌσο αφορά τον κεφάτο, γενειοφόρο γίγαντα που συμπαρασύρει τον Εμπενίζερ Σκρουτζ στους δρόμους και τα σπίτια του Λονδίνου; Λένε πως ο Ντίκενς εμπνεύστηκε τη μορφή του από την πατροπαράδοτη, βρετανική φιγούρα του "Father Christmas"... αντίστοιχη στον γερμανικό "Santa Klaus" και στον Άγιο Νικόλα της ιστορικής παράδοσης...\nΜπορεί να τον ονόμασε "Φάντασμα των Χριστουγέννων του Παρόντος"... μα όλοι ξέρουμε πως το πραγματικό του όνομα είναι Άγιος Βασίλης.\nΤον καιρό που ο Dickens έγραφε τα «Χριστουγεννιάτικα Κάλαντα» το Δέντρο δεν είχε καθιερωθεί ακόμα ως το κατεξοχήν στολίδι και σύμβολο των Εορτών – γι’ αυτό και δεν το συναντούμε πουθενά στο συγκεκριμένο διήγημα. Λίγα χρόνια μετά ωστόσο, εν έτει 1850, ο Ντίκενς έγραψε μια από τις πιο ιδιαίτερες ιστορίες του, τιτλοφορούμενη «Το Χριστουγεννιάτικο Δέντρο», στην οποία περιγράφει το δέντρο ως «εκείνο το όμορφο γερμανικό παιχνίδι».\nΟυσιαστικά το Δέντρο, ως έθιμο, έλκει την καταγωγή του από τις παραδόσεις της βόρειας και κεντρικής Ευρώπης. Την ίδια εποχή που ο Ντίκενς παρέδιδε τα «Κάλαντα» κάποιο μέλος της αγγλικής βασιλικής οικογένειας λέγεται πως έφερε μαζί του ένα Δέντρο από τη Γερμανία – στολισμένο με κεριά, όπως συνηθιζόταν τότε. Σε λίγα μόνο χρόνια, κι ενώ η επιρροή του έργου του Ντίκενς εξαπλωνόταν, καθιερώθηκε και η διακόσμηση του χριστουγεννιάτικου δέντρου. Κάποια στιγμή θα ερχόταν και στη χώρα μας...\nΤο «Χριστουγεννιάτικο Δέντρο» ανήκει στα πιο ταξιδιάρικα διηγήματα του Ντίκενς. Μικροσκοπικό σε έκταση, ολίγων μόνο σελίδων, συνιστά μια μαγική εξόρμηση στα βάθη της παιδικής ηλικίας, συμβολίζοντας όλους εκείνους τους αθέατους κόσμους που απλώνονται μπροστά στα μάτια μας κάθε φορά που αφηνόμαστε στη θέα του φωταγωγημένου δέντρου – αρκεί να διαθέτουμε το αναγκαίο όχημα για να τους επισκεφτούμε: τη φαντασία.\nΚόσμοι ξέχειλοι παιχνίδια ζωντανεύουν μπρος στα έκπληκτα μάτια μας, στρατιωτάκια και άλογα και νεράιδες και νύμφες, κουκλόσπιτα και άμαξες, ξωτικά και δράκοι, τρομακτικές ιστορίες γύρω από το τζάκι και φιγούρες απ’ τις Χίλιες και Μια Νύχτες... Και τα φώτα στο δέντρο μοιάζουν με πυγολαμπίδες. Και τα κλαδιά του δέντρου απλώνονται πέρα ψηλά, πάνω από τα σύννεφα, όμοια με τη Φασολιά που σκαρφάλωσε ο Τζακ στο παραμύθι· και συ σκαρφαλώνεις μαζί του, ο προορισμός σου κάποιο θεόρατο κάστρο τ’ ουρανού, κατοικημένο από γίγαντες, ιππότες και θεσπέσιες καλλονές...\nΜην υποτιμάτε τη δύναμη της φαντασίας, κύριοι. Η φαντασία ενός μόνο συγγραφέα ήταν αρκετή για να αναβιώσει το πνεύμα των Χριστουγέννων. Η φαντασία ορισμένων ποιητών, μια φορά κι έναν καιρό στα αρχαία χρόνια, δημιούργησε τη θρησκεία ενός ολόκληρου λαού – τότε, τον καιρό που τις θρησκείες δημιουργούσαν οι ποιητές, όχι οι προφήτες.\n«Αθώοι και ευπρόσδεκτοι ας είναι πάντα, κάτω απ’ τα κλαδιά του Χριστουγεννιάτικου Δέντρου, τα οποία ποτέ δε ρίχνουν ζοφερές σκιές».\nΤο δεύτερο χριστουγεννιάτικο διήγημα του Ντίκενς: Οι Καμπάνες\n"Ο Τόμπι ξεδίπλωσε την εφημερίδα από την τσέπη του. "Είναι γεμάτη παρατηρήσεις! Γεμάτη παρατηρήσεις! Θέλω να γνωρίζω και γω τα νέα, όπως κάθε άνθρωπος", είπε σιγανά, διπλώνοντας τη πάλι και βάζοντας τη πίσω στην τσέπη, "μα σχεδόν πηγαίνει κόντρα στο ρεύμα για μένα αν διαβάζω τώρα εφημερίδα. Με φοβίζει περίπου. Δε ξέρω που μπορεί να καταλήξουμε οι φτωχοί και μεις. Κάνε, Κύριε, ώστε να δούμε κάτι καλύτερο τη νύχτα της Πρωτοχρονιάς! (...)\nΤίποτα, φαίνεται, δεν μπορούμε να κάνουμε σωστά, ούτε να βρούμε το δίκιο μας. Δεν έλαβα μεγάλη εκπαίδευση ο ίδιος όταν ήμουν μικρός και δεν μπορώ να καταλάβω αν έχουμε τελικά καμιά δουλειά στο πρόσωπο της γης, ή όχι. Κάποιες φορές νομίζω πως πρέπει να έχουμε - λιγάκι. Κάποιες άλλες όμως μου φαίνεται πως παρεμβαίνουμε, σαν καταπατητές. Μπερδεύομαι τόσο πολύ ώρες ώρες που δεν μπορώ αληθινά να καταλήξω αν υπάρχει ίχνος καλού μέσα μας, ή αν γεννιόμαστε κακοί. Φαίνεται να είμαστε απαίσια πλάσματα. Φαίνεται να προκαλούμε συνέχεια τον μπελά. Πάντα μας κατηγορούν και πάντα μας υπερασπίζονται. Με τον έναν ή τον άλλο τρόπο γεμίζουμε τα πρωτοσέλιδα. Ωραία παραμονή Πρωτοχρονιάς, μα την αλήθεια!", είπε θρηνητικά ο Τόμπι. (...) "Ίσως τελικά να μην έχουμε δικαίωμα στην Πρωτοχρονιά - ίσως να είμαστε όντως καταπατητές..."\n"E, πατέρα! Πατέρα!", ακούστηκε μια ευχάριστη φωνή.\nΟ Τόμπι ταράχτηκε. Σταμάτησε. Και εστιάζοντας την προσοχή του, ήρθε σε επαφή με την ίδια του την κόρη, κοιτάζοντας κοντά στα μάτια της.\nΦωτεινά μάτια ήταν αυτά. (...) Μάτια αληθινά και όμορφα, που ακτινοβολούσαν ελπίδα. Ελπίδα νέα και φρέσκια. Ελπίδα φωτεινή και δραστήρια, παρά τα είκοσι χρόνια εργασίας και φτώχειας που είχαν αντικρίσει. Αυτά τα μάτια έγιναν φωνή και είπανε του Τόμπι:\n"Νομίζω έχουμε και μεις κάποια δουλειά εδώ, στον κόσμο - κάποια λίγη!"\nΉταν ένα απόσπασμα από το διήγημα του Ντίκενς «Οι Καμπάνες» ("The Chimes"), του 1844. Επρόκειτο για το δεύτερο χριστουγεννιάτικο έργο του, γραμμένο ένα χρόνο μετά το "Christmas Carol", στο οποίο και εμβαθύνει ακόμα περισσότερο στα προβλήματα της εργατικής τάξης. Αν τα «Κάλαντα» εξελίσσονται τη μέρα πριν απ' τα Χριστούγεννα, η πλοκή των «Καμπάνων» μας μεταφέρει μια εβδομάδα μετά – την παραμονή της Πρωτοχρονιάς. Και αν το πρώτο φέρνει σε επαφή τον πρωταγωνιστή του, Εμπενίζερ Σκρουτζ, με τέσσερα φαντάσματα, το δεύτερο φέρνει σε επαφή τον πρωταγωνιστή του, Τόμπι, με παράξενα τελώνια, που κρύβονται στις κορυφές ενός παλαιού κωδωνοστασίου... Τελώνια που χαρίζουν στον πρωταγωνιστή του έργου νεφελώδη οράματα μιας μέλλουσας ζωής, στην οποία ο ίδιος δεν υπάρχει πια.\nΣυγκριτικά με τα «Κάλαντα», η διάθεση στις «Καμπάνες» είναι σκοτεινότερη και η πολεμική που εξαπολύει ο Ντίκενς απέναντι στην κοινωνική πραγματικότητα των καιρών του ακόμα πιο σφοδρή. Κάποιες συντηρητικές εφημερίδες είχαν μάλιστα φτάσει να κατηγορήσουν τον Ντίκενς πως, με το διήγημά του αυτό, υποδαυλίζει τη σύγκρουση ανάμεσα στις κοινωνικές τάξεις. Στα τέσσερα κεφάλαια της ιστορίας (τιτλοφορούμενα «τέταρτα», συμβολίζοντας το πέρασμα των δεικτών του ρολογιού – στα τέσσερα τέταρτα ο δείκτης περιστρέφεται μια φορά γύρω απ’ τον εαυτό του και οι καμπάνες χτυπούν) βλέπουμε να παρελαύνουν χαρακτήρες που συγκρούονται με το νομικό σύστημα και οδηγούνται στις φυλακές, γυναίκες που εξωθούνται στην πορνεία, άντρες που βρίσκουν παρηγοριά στο αλκοόλ, ενώ μια απ’ τις ηρωίδες αποφασίζει, πάνω στην απελπισία της, να αυτοκτονήσει.\nΌλα αυτά συνιστούν μέρος των τρομακτικών οραμάτων που παρακολουθεί, έντρομος, ο πρωταγωνιστής της ιστορίας. Μα στο τέλος οι καμπάνες αντηχούν ξανά και τα φοβερά όνειρα εξασθενίζουν σαν τοπίο στην ομίχλη... Και ο ήρωας συνειδητοποιεί πως έχει ακόμα χρόνο μπροστά του, για να αλλάξει την πραγματικότητα που ζει... και να αποκαταστήσει έτσι τη χαμένη πίστη του στον άνθρωπο.\nΤο τρίτο χριστουγεννιάτικο διήγημα του Ντίκενς: Ο Γρύλος στο Τζάκι\n«Και τώρα, αγαπημένε μου σύζυγε, πάρε με πάλι πίσω στην καρδιά σου! Αυτό είναι το σπίτι μου· και μην σκεφτείς ποτέ ξανά να με στείλεις σε άλλο!»\nΜε το τρίτο από τα χριστουγεννιάτικα διηγήματά του, ο Ντίκενς έμελλε να επιστρέψει στο θερμό πλαίσιο της οικογενειακής θαλπωρής. Ο «Γρύλος στο Τζάκι» (“The Cricket On The Hearth”), γραμμένο το 1845, σημείωσε μεγάλη επιτυχία, και παραμένει το διασημότερο, μετά τα «Κάλαντα», χριστουγεννιάτικο έργο του.\nΤα πάντα εδώ θυμίζουν κάποιο θεατρικό. Σχεδόν όλες οι σκηνές εξελίσσονται στο στενό πλαίσιο δυο σπιτιών και το επίκεντρο είναι οι ανθρώπινες σχέσεις που αναπτύσσονται μεταξύ των κατοίκων τους. Ένα αντρόγυνο μ’ ένα μικρό μωρό από τη μία, ένας πατέρας με την τυφλή του κόρη από την άλλη. Ένα κρύο χειμωνιάτικο βράδυ το αντρόγυνο δέχεται μια επίσκεψη από έναν λιγομίλητο, μυστηριώδη γέρο... και η ιστορία ξεκινά. Και αν στα «Κάλαντα» το μεταφυσικό στοιχείο εκπροσωπείται στα Φαντάσματα, αν στις «Καμπάνες» το ίδιο στοιχείο φανερώνεται στα ζωηρά τελώνια του καμπαναριού, εδώ αποκαλύπτεται με τη μορφή ενός γρύλου στο τζάκι. Ενός γρύλου που συμβολίζει την αιώνια Εστία: φωτιά, ζεστασιά και σπιτικό μαζί· η αγάπη που αναβλύζει στις ξέχειλες καρδιές, όμοια με φωτιά. Η αγάπη που μπορεί να υπερβεί κάθε εμπόδιο.\nΟ Ντίκενς εγκαταλείπει παροδικά την κοινωνική κριτική. Όλα στο συγκεκριμένο διήγημα σχετίζονται με τις ανθρώπινες σχέσεις: αγάπη, πίστη, φιλία, φιλοξενία, προδοσία, απάτη, μοναξιά. Δεν απουσιάζει εξάλλου εκείνο το τόσο χαρακτηριστικό στοιχείο της «ντικενσιανής αποκάλυψης», σύμφωνα με το οποίο τα πρόσωπα του έργου δεν είναι απαραίτητα αυτό που φαίνονται εκ πρώτης όψεως. Ήταν κάτι που θα βλέπαμε να επαναλαμβάνεται σε πλήθος άλλων έργων του συγγραφέα.\nΜια μερίδα κόσμου θεώρησε τον «Γρύλο στο Τζάκι» υπερβολικά συναισθηματικό – η πλειοψηφία όμως αγάπησε τους χαρακτήρες του βιβλίου και δέθηκε μαζί τους. Το αποτέλεσμα ήταν η μεγάλη επιτυχία που σημείωσε το διήγημα και το πλήθος θεατρικών μεταφορών του – έφτασαν να ξεπεράσουν μάλιστα εκείνες των «Καλάντων»!\nΠροσωπικά θεωρώ πως η ιστορία αυτή ανήκει στις πλέον συναισθηματικές και τρυφερές του συγγραφέα. Είναι εξάλλου εκείνη που διαθέτει το ομορφότερο, κατά τη γνώμη μου, τέλος. Ένα τέλος που μοιάζει με τη φωτιά που σιγοκαίει στο τζάκι... ξέρεις πως κάποια στιγμή θα σβήσει, μα αυτό καθιστά ακόμα γλυκύτερη τη λάμψη της.\nΝτίκενς και Χριστούγεννα\nΟ Ντίκενς έμελλε να γράψει αρκετές ακόμα χριστουγεννιάτικες ιστορίες. Αυτές που αναφέραμε ωστόσο παραμένουν οι ωραιότερές του. Οι ζοφερές «Καμπάνες»... το τρυφερό «Γρύλος στο Τζάκι»... το παραμυθένιο «Χριστουγεννιάτικο Δέντρο»... και φυσικά τα «Χριστουγεννιάτικα Κάλαντα» - η γνωστότερη και διασημότερη χριστουγεννιάτικη ιστορία που γράφτηκε ποτέ.\nΚαι τα χρόνια πέρασαν. Και ο Ντίκενς ωρίμασε μέσα απ’ τα γραπτά του. Και αν κάποια στιγμή κουράστηκε να γράφει κατά παραγγελία ιστορίες για τα Χριστούγεννα, δεν εγκατέλειψε ποτέ το πνεύμα που τον ώθησε να καταπιαστεί, πρώτη φορά, με αυτά. Ο κόσμος είχε πια αλλάξει – τα Χριστούγεννα πλέον γιορτάζονταν παντού και είχαν περάσει πλέον στην εποχή της εμπορευματοποίησης. Μα οι σπίθες που πρώτος πέταξε ο Ντίκενς είχαν πια εξαπλωθεί. Τα Χριστούγεννα θα διατηρούσαν, έστω καταχωνιασμένο στα βάθη κάποιας ιστορίας, λίγη απ’ τη φλόγα που τους προσέδωσε. Πέρα απ’ τις ταινίες, τα τραγούδια, τις διακοσμήσεις, τις γιορτές και τα πακέτα. Πέρα απ’ το παραμύθι και πίσω απ’ το εμπόριο... Μια διάθεση αλλαγής, μια θέληση να αλλάξει ο κόσμος – να μεταμορφωθεί σε κάτι καλύτερο, γνησιότερο, ευγενικό. Δίκαιο.\nΤο δίκαιο που λάμπει σαν αστέρι στην κορφή κάποιου δέντρου. Η αγάπη που ακτινοβολεί μες στις καρδιές. Αυτά είναι τα Χριστούγεννα του Καρόλου Ντίκενς.\n...Και ο Σκρουτζ έγινε άλλος άνθρωπος. Και ξημέρωσε 25η του Δεκέμβρη.\nΟ Σκρουτζ ταξίδεψε σε παρελθόν, παρόν και μέλλον. Ο τρόμος που ένιωσε ωστόσο δεν ήταν υπερφυσικός - δε φοβήθηκε πως έχανε τον παράδεισο ή τη χάρη κάποιου θείου πνεύματος. Όχι - το νόημα της Χριστουγεννιάτικης Ιστορίας του Καρόλου Ντίκενς είναι βαθιά ανθρώπινο και, παρά τις υπερφυσικές του διαστάσεις, ουσιαστικά πατάει με τα δυο πόδια του στη γη.\nΉταν η αγάπη των ανθρώπων εκείνο που ο Σκρουτζ διαπίστωνε πως έχανε. Οι άνθρωποι που όχι μόνο δεν αισθάνονταν θλίψη με το θάνατό του, μα έβρισκαν αφορμή για πανηγύρια. Χρειάστηκε να διαπιστώσει με τα ίδια του τα μάτια πόσο αχρείαστος ήταν, πόσο ασήμαντος, πόσο βλαβερός - όλα στα μάτια των συνανθρώπων του, όπως τον είχαν ζήσει μέσα από τις πράξεις του.\nΓιατί στο τέλος εκείνο μόνο έχει σημασία - οι πράξεις και η σημασία τους για τους ανθρώπους γύρω μας.\nΓι' αυτό και το έργο αυτό του Ντίκενς αγγίζει τον πυρήνα εκείνου που θα έπρεπε να είναι τα Χριστούγεννα. Μια αφορμή να θυμηθούμε πως είμαστε όλοι μικροί και θνητοί - μα γινόμαστε μεγάλοι μέσα από τις πράξεις και την ανθρωπιά μας.\nBy το φονικό κουνέλι στις Δεκεμβρίου 20, 2015\nΕτικέτες αφιερώματα, βιβλία, κοινωνικοπολιτικά, λογοτεχνία, Ντίκενς, χριστούγεννα, Χριστουγεννιάτικη Ιστορία, Dickens\nPippi 1:12 π.μ.\nΤι όμορφη ανάρτηση, κουνελάκι! Και, για άλλη μια φορά ακόμα, πόσα πράγματα αγνοούσα!\nΝα είσαι πάντα καλά και να έχεις πολύ όμορφες γιορτές, με υγεία και άφθονη δημιουργικότητα! Και, εννοείται, ποτέ να μην στερέψει το κελάρι σου από καροτόκρασο.\nτο φονικο κουνελι 1:16 μ.μ.\nΧαχα! Ευχαριστώ Pippi. Θα πιω ένα ποτήρι καροτόκρασο στην υγεια σου! Καλές γιορτές εύχομαι!\nGiannis Pit 12:10 π.μ.\n"Κούνελε" για μια ακόμα φορά, βαθύτατη υπόκλιση στο έργο σου. Διάβασα το θέμα σου φωναχτά σε όλη την οικογένεια. Ήταν μια εξαίρετη εμπειρία αυτή η δουλειά σου. Και τούτο γιατί λειτουργεί σαν δάδα.\nΚαλά Χριστούγεννα φίλε με όλες μου τις ευχές.\nτο φονικο κουνελι 11:41 π.μ.\nΝα 'σαι καλά φίλε μου. Τις καλύτερες ευχές μου για τις γιορτές!!\nandreas palantzas 8:57 μ.μ.\nΠολύ τρυφερή και βαθιά συναισθηματική ή αφήγηση σου. Έμαθα πολλά για τον Ντίκενς και τα Χριστούγεννα. Καλες γιορτές με υγεια και ευτυχία.\nτο φονικο κουνελι 11:40 π.μ.\nΕυχαριστώ φίλε Αντρέα! Ανταποδίδω τις ευχές για όμορφες γιορτές. Καλά Χριστούγεννα!\nGio 8:51 μ.μ.\nΠολύ καλό ποστ φονικό κουνέλι μας!! Και εγώ δεν γνώριζα όλα αυτά. Πάντα μαθαίνω κάτι καινούριο εδώ σ' εσένα, κάνεις όλο τον κόπο εσύ και εμείς τα βρίσκουμε έτοιμα για ανάγνωση στα πολυ ωραία δομημένα άρθρα σου. Είμαι σίγουρη πως το ευχαριστιεσαι πολύ αυτό που κάνεις εξου και η επιτυχία σου. Εύγε ξανα! Σου εύχομαι Καλά Χριστούγεννα! :) Γιώτα\nGio 9:02 μ.μ.\nΚάτι που ξέχασα να σου προτείνω, έτσι για τώρα ταιριάζει, τα χριστουγεννιατικα διηγήματα του Παπαδιαμάντη- αγαπημένος και αυτός -\nτο φονικο κουνελι 1:31 π.μ.\nΤην ίδια ακριβώς πρόταση μου έκαναν και στη σελίδα του Φονικού Κουνελιού στο Facebook! Φαίνεται πρέπει να τη λάβω σοβαρά υπόψη μου... :) Πέραν αυτού, σε ευχαριστώ για τα σχόλια, Γιώτα. Χάρηκα που μοιράστηκα μαζί σου λίγο από αυτό το τόσο ιδιαίτερο, χριστουγεννιάτικο πνεύμα του Καρόλου Ντίκενς... Χαιρετώ!\nΓλαύκη 9:57 μ.μ.\nΠολύ αγαπημένος μου!\nΒαθιά ανθρώπινος με απόλυτη συνείδηση των κοινωνικών συνθηκών της εποχής του! Προέβαλλε την ουσία κι αυτό ήταν φυσικό να μην αρέσει στην υποκριτική και σκληρά συμφεροντολογική κοινωνία του!\nΝα είσαι καλά και να μοιράζεσαι πάντα την αγάπη σου για τη γνώση με όσους θέλουν να μάθουν...!\nΝα έχεις στην αγκαλιά και την ψυχή σου ό,τι ποθείς πολύ!\nΤο έχω παρουσιάσει από την πρώτη μέρα στο μπλογκ μου, πριν προλάβω να σχολιάσω εδώ, διότι ο χρόνος μου ήταν περιορισμένος!\nτο φονικο κουνελι 1:27 π.μ.\nΝα ξέρεις, αγαπητή μου Γλαύκη, εμένα μου αρκεί που ανήκεις στο εκλεκτό αναγνωστικό κοινό μου! Και φυσικά θεωρώ αυτονόητο πως χρειάζεται να μοιραστείς τα έργα του Ντίκενς με τους μαθητές σου... να τους μυήσεις στον ιδιαίτερο, κοινωνικά ευαισθητοποιημένο, κόσμο του... τον κόσμο όχι μόνο του Εμπενίζερ Σκρουτζ, μα και του Όλιβερ Τουίστ, του Ντέιβιντ Κόπερφιλντ, του μικρού Πιπ απ' τις "Μεγάλες Προσδοκίες"...\nΚαλό υπόλοιπο γιορτών να έχεις και αν δεν μιλήσουμε ξανά ως τότε, εύχομαι να σε βρει χαρούμενη ο νέος χρόνος!\nΒασω 11:32 π.μ.\nκαθε χρονο τα χριστουγεννιατικα αφιερωματα σου ειναι τοσο ωραια κουνελε! ακομα και τωρα που περασαν οι γιορτες ειναι απολαυση να διαβαζω αυτο το αρθρο!\nξερω ποσο πολυ σου αρεσουν τα χριστουγεννα, ελπιζω να περασες ωραια! :)\nτο φονικο κουνελι 12:01 μ.μ.\nΌπως έχεις καταλάβει, Γάτα, Χριστούγεννα για μένα πλέον δίχως κάποιο σχετικό αφιέρωμα στην Κουνελοχώρα δε νοούνται... Μπορώ να πω πως το παρόν αφιέρωμα στον Ντίκενς το χάρηκα όσο λίγα. Και συνέβαλε κι αυτό με τη σειρά του στο να απολαύσω τις γιορτές λίγο παραπάνω...\nChristina Andromeda 5:08 μ.μ.\nΤον αγαπώ τον Ντίκενς γιατί είναι ο πιο δυνατός μάρτυρας της στυγερότητας του καπιταλισμού. Ζωντανή σπαρταριστή ιστορία του σύγχρονου "πολιτισμού"\nτο φονικο κουνελι 2:36 μ.μ.\nΠραγματικά λίγοι βρετανοί λογοτέχνες τον 19ο αιώνα εξέθεσαν με τόση ζωντάνια τα κοινωνικά ζητήματα των καιρών, όσο ο Ντίκενς. Τα βιβλία του είναι ένα ανοιχτό παράθυρο στην πραγματικότητα του κόσμου.\n12 Angry Men. Η αντίληψη της πραγματικότητας, η επιρροή της μειονότητας, οι ψυχολογικοί τύποι, η δημοκρατία και ο ολοκληρωτισμός...\nΟ Αμφιλεγόμενος κύριος Γκρίφιθ - Ιστορία του Βωβού...\nΠερί Τυφλότητος του Ζοζέ Σαραμάγκου. Μια περιπλάνηση στον κόσμο των τυφλών\nΟι Σειρήνες του Πολέμου... Του Νίκου Καζαντζάκη\n"Αν είχαν οι καρδιές αμπάρες" (Φωτο-συγγραφική σκυτάλη ΙΙ)\nΚΩΣΤΑΣ ΡΕΟΥΣΗΣ: ΣΜΠΑΡΑΛΙΑ (ΕΝΑ ΠΟΙΗΜΑ ΣΕ 12 ΩΡΕΣ ΚΑΙ 3 ΦΩΝΕΣ)/ΕΚΔΟΣΕΙΣ ΑΙΓΑΙΟΝ/ΚΟΥΚΚΙΔΑ (Λευκωσία-Αθήνα, 2018)\nΗ ομάδα Will o Wisps τιμάει το Halloween στην Death Disco


Έχεις σκεφτεί ποτέ να τοποθετήσεις μια μπανιέρα για πουλιά στον κήπο σου;\nΜια μικρή μπανιέρα μπορεί να βοηθήσει τα πουλιά να δροσιστούν, να ξεδιψάσουν και να κρατήσουν το φτέρωμά τους σε άριστη κατάσταση.\nO μη κερδοσκοπικός οργανισμός για την προστασία της φύσης στην Κύπρο, «BirdLife Cyprus», έχει ως στόχο την προστασία των άγριων πουλιών της Κύπρου, των οικοτόπων τους και της βιοποικιλότητας γενικότερα.\nΜε ανάρτησή του στα μέσα κοινωνικής δικτύωσης, ο οργανισμός μοιράζεται μαζί μας οδηγίες για το πως μπορούμε να φτιάξουμε μια μπανιέρα για πουλιά. H τοποθέτηση μιας μπανιέρας για πουλιά στον κήπο μας είναι μια ευγενική πράξη, ιδιαίτερα σημαντική το καλοκαίρι, όταν η πρόσβαση σε νερό είναι ζωτικής σημασίας. Μπορεί να βοηθήσει τα πουλιά να δροσιστούν, να ξεδιψάσουν και να κρατήσουν το φτέρωμά τους σε άριστη κατάσταση.\nΦωτογραφία: Δημήτρης Καρίττεβλης\nΕίναι εύκολο να την φτιάξεις και δεν χρειάζεται να είσαι μάστορας στις κατασκευές. Στον πιο κάτω σύνδεσμο θα βρεις τις οδηγίες κατασκευής:\nΚεντρική Φωτογραφία: Helga Kattinger / Pixabay


Ο Δήμος Βόλβης είναι δήμος της Διοίκησης Μακεδονίας-Θράκης στα ανατολικά εδάφη του Νομού Θεσσαλονίκης. Ο Δήμος συστάθηκε το 2011 με το Πρόγραμμα Καλλικράτης και πρωτεύουσά του το Σταυρό.\nΈλαβε το όνομά του από τη λίμνη Βόλβη, περιμετρικά της οποίας απλώνονται τα εδάφη του δήμου. Εντός των ορίων του βρίσκονται τα Όρη Βόλβησς και τμήματα των ορέων Κερδύλια, Στρατωνικό και Βερτίσκος. Στα ανατολικά βρέχεται από το Στρυμονικό Κόλπο. Εκεί βρίσκονται και οι μόνοι αστικοί οικισμοί του, ο Σταυρός, η Ασπροβάλτα και τα Βρασνά.\nΟ Δήμος αποτελείται από 38 οικισμούς, καταλαμβάνει έκταση περίπου 750 τ.χλμ. και έχει μόνιμο πληθυσμό, σύμφωνα με την απογραφή του 2011, 23.478 κατοίκους. Οι δημότες του Δήμου ανέρχονται στους 26.004. Η λίμνη Βόλβη έχει έκταση 68 τ.χλμ.\nΚοινότητα Σταυρού [3.672] 40.66202°N 23.703175°E\nΚοινότητα Άνω Σταυρού  40.656225°N 23.699312°E\nΜικρή Βόλβη  40.677514°N 23.557434°E\nΡεντίνα  40.659155°N 23.612881°E\nΒαμβακιά  40.688448°N 23.610992°E\nΜεγάλη Βόλβη  40.695998°N 23.428345°E\nΕνότητα Αγίου Γεωργίου\nΚοινότητα Ασπροβάλτας [2.838] 40.722413°N 23.705063°E\nΒρασνά  40.7045°N 23.6514°E\nΝέα Βρασνά [2.556] 40.7027°N 23.697166°E\nΠαλιάμπελα  40.6956°N 23.6645°E\nΝέα Απολλωνία [1.851] 40.626982°N 23.442593°E\nΜεσοπόταμο  40.613431°N 23.438644°E\nΛουτρά Βόλβης  40.658504°N 23.404484°E\nΚοινότητα Στίβου  40.650299°N 23.302689°E\nΚοινότητα Νικομηδινού  40.637274°N 23.272648°E\nΚοινότητα Μελισσουργού  40.597662°N 23.476238°E\nΠεριστερώνα  40.661629°N 23.342686°E\nΠλατεία  40.631803°N 23.346462°E\nΣπιτάκια  40.657462°N 23.322773°E\nΑρέθουσα  40.744006°N 23.58696°E\nΛευκούδα 40.736202°N 23.545246°E\nΚοινότητα Μαυρούδας 40.805364°N 23.467655°E\nΣκεπαστό  40.810561°N 23.518467°E\nΛίμνη  40.783401°N 23.526878°E\nΣτεφανινά  40.761626°N 23.588848°E\nΚάτω Στεφανινά  40.753629°N 23.569236°E\nΦιλαδέλφιο  40.748037°N 23.474522°E\nΑνοιξιά 40.759481°N 23.447056°E\nΞηροπόταμος  40.764161°N 23.48362°E\nΠροφήτης  40.686756°N 23.277798°E\nΜικροκώμη  40.722283°N 23.284149°E\nΚοινότητα Ευαγγελισμού 40.695217°N 23.216°E\nΝυμφόπετρα  40.693915°N 23.327923°E\nΒαϊοχώρι  40.711874°N 23.381138°E\nΚοινότητα Σχολαρίου  40.672697°N 23.255653°E\nΚοινότητα Νέας Μαδύτου [1.621]40.624246°N 23.561554°E\nΑπολλωνία  40.640661°N 23.487396°E\nΚοκκαλού  40.626461°N 23.49143°E\nΚοινότητα Μοδίου  40.627047°N 23.61022°E\nΟ Δήμος βρίσκεται στο ανατολικό άκρο του νομού Θεσσαλονίκης, όπου καταλαμβάνει μία έκταση 750 τ.χλμ. Περικλείεται από τους παράλληλους 40,84 και 40,57 Βόρεια και τους μεσημβρινούς 23,18 και 23,75 Ανατολικά με μέγιστο μήκος 43 χλμ. και μέγιστο πλάτος τα 30 χλμ. Ο δυτικότερος οικισμός είναι ο Ευαγγελισμός σε απόσταση μόλις 37 χλμ. από τη Θεσσαλονίκη, ενώ ο ανατολικότερος οι Μηλιές στα 80 χλμ. από τη Θεσσαλονίκη.\nΟ Δήμος καταλαμβάνει το ανατολικό τμήμα της λεκάνης της Μυγδονίας και τμήματα από τα όρη που την περιβάλλουν: το Βερτίσκο και τα Κερδύλια στο βορρά και το Στρατωνικό στα νοτιοανατολικά.\nΗ λίμνη Βόλβη δεσπόζει στο κέντρο του Δήμου και περιβάλλεται από αυτόν, εκτός από μικρό τμήμα της όχθης της μήκους 1.500 μέτρων στα βόρεια, που ανήκει στο Δήμο Λαγκαδά. Πρόκειται για τη δεύτερη μεγαλύτερη φυσική λίμνη της Ελλάδας, με έκταση 68.000 στρεμμάτων και μέγιστο βάθος τα 20 μέτρα. Το σχήμα της είναι επίμηκες με μέγιστο μήκος 19,5 χλμ. και πλάτος που ποκίλει από 2 χλμ. στο κεντρικό της τμήμα, 4 χλμ. στο ανατολικό και 5,5 στο δυτικό. Έχει περίμετρο ακρογραμμής 54,5 χλμ. και η επιφάνεια της στάθμης των υδάτων της βρίσκεται σε υπερθαλάσσιο ύψος 37 μέτρων. Είναι μεσοεύτρογη και διαυγής σε μεγάλο βάθος, με αρκετό οξυγόνο ακόμη και τους θερινούς μήνες. Τροφοδοτείται από πολυάριθμους χείμαρρους και ρυάκια και περιβάλλεται από καλλιεργήσιμη γη, λόφους, στενές ελώδεις ζώνες και καλαμώνες. Η λίμνη είναι βαθύτερη και με περισσότερο απότομες όχθες στη βόρεια όχθη και παρουσιάζει απομεινάρια παραλίμνιου δάσους.\nΣτα δυτικά, ο Δήμος καταλαμβάνει την ανατολική όχθη της λίμνης Κορώνειας, που αποτελεί μαζί με τη Βόλβη ενιαίο οικοσύστημα. Δυστυχώς, η Κορώνεια έχει εμφανίσει από τη δεκαετία του 1980 ευτροφισμό, λόγω των παρακείμενων στη δυτική της όχθη βιομηχανιών, οι οποίες απέθεταν ανεπεξέργαστα τα λύματά τους στη λίμνη. Η παράλληλη ένταση των υδρογεωτρήσεων στη περιοχή οδήγησε σε πτώση του υδροφόρου ορίζοντα της λίμνης και γρήγορη μείωση της οξυγόνωσης με αποτέλεσμα η Κορώνεια να χάσει την ιχθυοπανίδα της από μόλυνση και ασφυξία και να φτάσει τον Αύγουστο του 2002 σε σημείο πλήρους αποξήρανσης. Σήμερα, το μέγιστο βάθος της λίμνης ξεπερνά το 1,5 μέτρο.\nΟ Δήμος Βόλβης καταλαμβάνει το δυτικότερο τμήμα του Στρυμονικού κόλπου με ακτή 20 χλμ. και πλάτος 14 χλμ. Οι ακτές είναι αμμώδεις στο μεγαλύτερο μέρος, αλλά γίνονται βραχώδεις στο νότιο τμήμα, μετά τον οικισμό Μηλιές.\nΣτη νότια όχθη της λίμνης, βρίσκουμε το παραλίμνιο δάσος Απολλωνίας, το οποίο εμφανίζει εξαιρετικά σπάνια φυτοκοινωνία από σκλήθρα, πλατάνια, ασημόλευκες, ιτιές και λυγαριές και φιλοξενεί μεικτές αποικίες γκρίζων ερωδιών και πελαργών. Το δάσος αυτό το οποίο εκτείνεται σε τρεις ορόφους αποτελεί καταφύγιο για τους σταχτοτσικνιάδες και τους λευκοπελαργούς.\nΣεισμολογία - Γεωλογία\nΣτην ευρύτερη περιοχή του Δήμου Βόλβης εντοπίζονται ισχυρές τεκτονικές γραμμές διαφόρων διευθύνσεων, αφ' ενός στην περιοχή ανάμεσα στις δύο λίμνες και αφετέρου στην περιοχή του Άθω, που βρίσκεται σε απόσταση 40 χιλιομέτρων. Ο πιο πρόσφατος μεγάλος σεισμός ήταν ο θανατηφόρος σεισμός 6,5R της 20 Ιουνίου 1978 με επίκεντρο τον Προφήτη, ο οποίος προκάλεσε εκτεταμένες καταστροφές στους οικισμούς των Ενοτήτων Προφήτη και Απολλωνίας.\nΣτην περιοχή εντοπίζονται δύο γεωθερμικά πεδία, στη Νέα Απολλωνία και στη Νυμφόπετρα. Τα Λουτρά Βόλβης αποτελούνται από δύο ιαματικές αλκαλικές θειοπηγές ραδιενέργειας 34,31 και 58,52 Bq/L αντίστοιχα και θερμοκρασίες 49-57°C η μία και 38°C η άλλη. Στη Νυμφόπετρα εντοπίζουμε πετρώδεις γεωλογικούς σχηματισμούς, τις "Νυμφόπετρες".\nΗ Αρχαία Εγνατία Οδός διερχόταν νότια από τις λίμνες Κορώνεια και Βόλβη, διέσχιζε τα Στενά της Ρεντίνας και περνώντας από τις βόρειες ακτές του Στρυμονικού Κόλπου ανηφόριζε προς το Παγγαίο από τα Κερδύλια. Η Εγνατία φαίνεται ότι χρησιμοποιείτο καθ' όλη τη διάρκεια της Βυζαντινής περιόδου. Στο "Δρομολόγιο του Αντωνίνου" αναφέρεται, ότι στην περιοχή υπήρχαν οι εξής σταθμοί αλλαγής ίππων (mutationes): η mutatio Pennana δέκα ρωμαϊκά μίλια (14-15 χλμ.) δυτικά της Αμφίπολης, η mutatio του Ευριπίδη, 10 μίλια δυτικότερα, πιθανόν στα Στενά της Ρεντίνας, το όνομα της οποίας παραπέμπει σε σταθμό (εδώ ήταν θαμμένος ο Ευριπίδης), η mutatio της Απολλωνίας 11 μίλια στα δυτικά και η mutatio Heracleustibus άλλα 11 μίλια δυτικά κοντά στο Στίβος.\nΤον 6ο αιώνα, ο Βελισσάριος έχτισε στη Ρεντίνα το Αρτεμίσιο κάστρο με ισχυρή οχύρωση του τείχους στη θέση φρουρίου των ρωμαϊκών χρόνων. Κατά τον 9ο αιώνα, αναφέρεται η ύπαρξη βυζαντινής επαρχίας με έδρα τα Στεφανινά. Στα μέσα περίπου του 10ου αιώνα η επισκοπική έδρα της Λητής μεταφέρεται στη Ρεντίνα και μετονομάζεται σε επισκοπή Λητής και Ρεντίνης. Τότε, ο οικισμός εντός του Αρτεμισίου επαναδραστηριοποιείται, όπως επιβεβαιώνεται και από την ανίδρυση της βασιλικής στην ακρόπολη του οικισμού, πύργων και κινστερνών.\nΤον 14ο αιώνα με την αναγέννηση των Παλαιολόγων, η Ρεντίνα γίνεται έδρα του Καπετανικίου της Ρεντίνας. Τότε χτίστηκε και ο σταυροειδής ναός, που σώζεται μέχρι σήμερα. Στο κάστρο, φέρεται να λειτουργούσε φρυκτωρία για τη μετάδοση οπτικών μηνυμάτων από την Κωνσταντινούπολη στη Θεσσαλονίκη.\nΣτους υστεροβυζαντινούς χρόνους, πολλοί οικισμοί της περιοχής αναφέρονται ως αγιορείτικα μετόχια, μεταξύ των οποίων ο Μελισσουργός, η Κοκκαλού, η Ασπροβάλτα και τα Στεφανινά.\nH περιοχή νότια της λίμνης Βόλβης υπαγόταν στην επαρχία (ναχιγιέ) της Παζαρούδας, η οποία περιελάμβανε τα Ζερβοχώρια, τη βόρεια Χαλκιδική και τη Σιθωνία. Παζαρούδα ονομαζόταν η Απολλωνία, λόγω του μεγάλου παζαριού, που γινόταν εκεί μέχρι τις αρχές του 20ου αιώνα, και συγκέντρωνε γύρω στους 10.000 ανθρώπους. Σημαντικό μουσουλμανικό κέντρο αποτέλεσαν επίσης τα Μπεσίκια (η Μικρή Βόλβη), όπου ο Εβλιγιά Τσελεμπή αναφέρει ότι υπήρχαν τζαμί, ιεροδιδακτήριο, γραμματοδιδασκαλείο, λουτρό, καραβάν σαράι, χάνι, αγορά, έδρα ιεροδίκη και αρχηγού γενιτσάρων.\nΜε την Ελληνική Επανάσταση του 1821 και τον ξεσηκωμό των κατοίκων της Χαλκιδικής, ο Εμμανουήλ Παπάς κατέλαβε την περιοχή από τα Στενά της Ρεντίνας μέχρι και τη Νέα Απολλωνία, για να αντιμετωπίσει τα επελαύνοντα τουρκικά στρατεύματα. Εναντίον του στάλθηκε ο Μπαϊράμ Πασάς με ισχυρές δυνάμεις, που αποδεκάτισαν τους Έλληνες επαναστάτες στη Νέα Απολλωνία, κατέστρεψαν πλήθος οικισμών της περιοχής νότια των λιμνών και εξολόθρευσαν τους Έλληνες κατοίκους τους. Στα ίδια Στενά, συγκεντρώθηκαν Μακεδόνες πολεμιστές το 1828 για να ανακόψουν την πορεία των οθωμανικών στρατευμάτων, που βάδιζαν προς τη Νότια Ελλάδα για να καταστείλουν την επανάσταση. Σημαντικοί αγωνιστές, των οποίων σώζονται τα ονόματα, ήταν οι Αναστάσιος (Τάσιος) Κωνσταντίνου[Σημ. 1] και Γεώργιος Χρήστου από το Στίβο, ο Παναγιώτης Κυριάκου από το Νικομηδινό, οι Αθανάσιος Ευαγγέλου[Σημ. 1] και Γεώργιος Κωνσταντίνου από την Απολλωνία, ο Στέφανος Ευθυμίου από το Μελισσουργό[Σημ. 1] και ο αξιωματικός και πληρεξούσιος Δημήτριος Κοκκαλιώτης που πήρε μέρος στην Γ΄ Εθνοσυνέλευση της Επιδαύρου.\nΗ ίδρυση της αυτόνομης βουλγαρικής Εξαρχίας το 1870 αποτέλεσε την έναρξη προπαγανδιστικών κινητοποιήσεων στη σλαβόφωνη περιοχή. Στο πλαίσιο αυτό, η λειτουργία της εκκλησίας και του σχολείου είναι καθοριστική για την τόνωση της εθνικής συνείδησης, γλώσσας και ιδεολογίας των κατοίκων και την καλλιέργεια του πνεύματος αντίστασης. Σε ολόκληρη την περιοχή ιδρύονται σχολεία, με την οικονομική στήριξη της τοπικής κοινωνίας και την ενίσχυση της εκπαιδευτικής του δραστηριότητας από φιλολογικά σωματεία. Το πρώτο σχολείο χτίστηκε στον Προφήτη το 1870. Έτσι, σύντομα οι κάτοικοι ανέκτησαν τη χρήση της ελληνικής γλώσσας.\nΚατά τη διάρκεια του Μακεδονικού Αγώνα 1904-1908, κάτοικοι από τον Προφήτη συμμετείχαν ενεργά στον αγώνα, στην υπηρεσία του Καπετάν Ράμναλη από το χωριό Ραμνά του Κιλκίς, μεταφέροντας μηνύματα, τροφοδοτώντας τα στρατιωτικά σώματα και κρύβοντας όπλα.\nΗ περιοχή απελευθερώθηκε από τον οθωμανικό ζυγό κατά τον Α' Βαλκανικό Πόλεμο και περιήλθε στην Ελλάδα με τη Συνθήκη του Λονδίνου. Οι κυριότεροι χριστιανικοί οικισμοί μετά την απελευθέρωση ήταν τα Βρασνά (νυν Νέα Βρασνά), τα οποία το 1918 έφθασαν να αποτελούν έδρα ευρύτερης Κοινότητας του Στρυμονικού Κόλπου και η Παζαρούδα (νυν Απολλωνία).\nΗ πρώτη απογραφή του 1913 κατέγραψε τους οικισμούς της περιοχής, μεταξύ των οποίων υπήρχαν πολλοί με αμιγή μουσουλμανικό πληθυσμό. Μετά τη Μικρασιατική Καταστροφή και την ανταλλαγή των πληθυσμών, οι μουσουλμάνοι αποχώρησαν και οι οικισμοί τους εποικίστηκαν με πρόσφυγες από τη Μικρά Ασία και την Ανατολική Θράκη. Έτσι δημιουργήθηκαν προσφυγικοί οικισμοί, όπως η Ασπροβάλτα, η Νέα Μάδυτος, η Νέα Απολλωνία και η Νυμφόπετρα. Παράλληλα προέκυψαν οικισμοί με μεικτό πληθυσμό, γηγενή και προσφυγικό, όπως ο Σταυρός, το Νικομηδινό, η Κοκκαλού και η Αρέθουσα. Έτσι, η ευρύτερη περιοχή απέκτησε χαρακτήρα προσφυγικό.\nΤο 1941, η περιοχή περιέρχεται υπό Γερμανική Κατοχή, κατά τη διάρκεια της οποίας οι κατακτητές έκαψαν τον Άνω Περιστερώνα και τη παλαιά Νυμφόπετρα. Οι κάτοικοι της Αρέθουσας ανέπτυξαν έντονη αντιστασιακή δραστηριότητα, είτε ως μάχιμοι είτε ως εφεδρικοί καλύπτοντας τις τάξεις των ενόπλων σωμάτων ή της Αλληλεγγύης, περιποιούμενοι τους τραυματίες αντάρτες και ενθαρρύνοντας τους κατοίκους της γύρω περιοχής. Για τη δράση τους αυτή εκτελέστηκαν από τους Γερμανούς εννέα αγωνιστές. Στις 20 Σεπτεμβρίου 1944, Βούλγαροι έκαψαν την Κοκκαλού. Κατα τη διάρκεια του Eμφυλίου πολέμου, που ακολούθησαν, οι αντάρτες έκαψαν για δεύτερη φορά την παλαιά Νυμφόπετρα.\nΧαρακτηριστικά του μόνιμου πληθυσμού\nΧαρακτηριστικό είναι ότι οι ηλικιωμένοι άνω των 70 ετών (4.868 τον αριθμό) υπερτερούν των ατόμων ηλικίας 0-19 ετών (4.174).\nΣτις αροτραίες καλλιέργειες κυριαρχούν ο καπνός, το σιτάρι, η μηδική, το καλαμπόκι και η βιομηχανική ντομάτα, ενώ στις μόνιμες οι αμυγδαλιές, οι ροδακινιές, τα αμπέλια και τα ελαιόδεντρα. Επίσης, γίνεται καλλιέργεια καλλωπιστικών δενδρυλίων και λειτουργούν ορισμένα φυτώρια. Τα πλούσια υγρά λιβάδια γύρω από τη λίμνη είναι ιδανικά για τη βόσκηση αγροτικών ζώων. Η κτηνοτροφία περιλαμβάνει κυρίως αιγοπρόβατα, βοοειδή και πουλερικά. Άλλωστε, η Βόλβη είναι από τις ελάχιστες περιοχές που έχουν απομείνει στην Ελλάδα, όπου εκτρέφονται βουβάλια. Η τυροκομία είναι διαδεδομένη κυρίως στη Δ.Ε. Αρέθουσας.\nΣτην περιοχή, λειτουργούν μερικές βιοτεχνίες επεξεργασίας ξύλου. Ο κλάδος των κατασκευών έχει ιδιαίτερη βαρύτητα στη Νέα Μάδυτο, όπου αποτελεί το παραδοσιακό επάγγελμα των κατοίκων και λειτουργεί σωματείο οικοδόμων. Ιδιαίτερη ανοικοδόμηση εμφανίζει η Πλατεία και η Νέα Απολλωνία.\nΟι Nυμφόπετρες στον οικισμό Νυμφόπετρα αποτελούν μία συστάδα βράχων, αποτέλεσμα των έντονων γεωλογικών φαινομένων της περιοχής, που θα μπορούσαν να χαρακτηριστούν "μικρά Μετέωρα". Η ονομασία των πέτρινων σχηματισμών προέρχεται από αρχαίο μύθο που λέει, ότι οι βράχοι αυτοί ήταν άνδρες που χάζευαν τις νύμφες της λίμνης Βόλβης, καθώς αυτές λούζονταν. Αυτές όμως τους καταράστηκαν και αμέσως εκείνοι απολιθώθηκαν.\nΤο Κάστρο της Ρεντίνας αποτέλεσε βυζαντινό οχυρό, που διαφέντευε την κλεισούρα της Ρεντίνας από τα χρόνια του Ιουστινιανού, ενώ μαρτυρούνται ίχνη συνεχούς κατοίκησης μέχρι και την οθωμανική κατάκτηση. Πρόκειται για έναν περιτείχιστο οικισμό, ενισχυμένο με πύργους και προβόλους. Στην κορυφή του λόφου βρίσκεται η ακρόπολη και στο υψηλότερο σημείο της τρίκλιτη ξυλόστεγη βασιλική του 10ου αιώνα χτισμένη πάνω σε κινστέρνα. Στα ανατολικά του οικισμού δεσπόζει μικρός σταυροειδής ναός μετά τρούλου της παλαιολόγειας εποχής. Ο οικισμός συμπληρώνεται από απλές κατοικίες, συχνά μονόχωρες.\n↑ to: 1,0 1,1 1,2 1,3 1,4 Ελληνική Στατιστική Αρχή, Απογραφή Πληθυσμού-Κατοικιών 2011, ΦΕΚ 3465/2012\n↑ to: 5,0 5,1 Εθνική Στατιστική Υπηρεσία Ελλάδος, Απογραφή πληθυσμού 2001\n↑ to: 6,0 6,1 6,2 6,3 6,4 6,5 6,6 6,7 6,8 Φορέας Διαχείρισης Λιμνών Κορώνειας-Βόλβης\n↑ to: 7,00 7,01 7,02 7,03 7,04 7,05 7,06 7,07 7,08 7,09 7,10 7,11 7,12 7,13 7,14 7,15 7,16 7,17 7,18 7,19 7,20 7,21 7,22 7,23 7,24 7,25 7,26 7,27 7,28 7,29 7,30 7,31 Ζαχαρούλα Τουράλη, Πολιτιστικός Άτλας, Γενική Γραμματεία Νέας Γενιάς, Αθήνα 2000\n↑ to: 8,0 8,1 8,2 Στρυμωνικός online, Λίμνη Βόλβη\n↑ Ιστοχώρος Αερολόγιο\n↑ to: 10,0 10,1 Εφημερίδα Καθημερινή, Φύλλο της 14 Μαρτίου 2008\n↑ to: 11,0 11,1 11,2 11,3 Χριστόδουλος Κατσιαπάνης στο βιβλίο Πολιτιστικός Άτλας, Γενική Γραμματεία Νέας Γενιάς, 2000 Αθήνα\n↑ Περιγραφή στο wetlands.org\n↑ to: 14,0 14,1 14,2 14,3 14,4 14,5 14,6 14,7 14,8 Επιχείρηση, Περιβάλλον και Κοινωνική Κινητοποίηση. Το παράδειγμα της Μεταλλουργίας Χρυσού της εταιρείας TVX Gold Inc. στον Στρυμονικό Κόλπο\n↑ Σύμφωνα με μετρήσεις του 1937, Ιαματικά Λουτρά Νέας Απολλωνίας\n↑ to: 19,0 19,1 19,2 19,3 Χρυσόστομος Μαϊδώνης, Προσκυνηματικός Οδηγός Ιεράς Μητροπόλεως Ιερισσού\n↑ to: 32,0 32,1 32,2 Γενικά Αρχεία του Κράτους, Φάκελοι Αγωνιστών του 1821\n↑ Νικόλαος Παπαοικονόμου, Aγωνιστές του 1821 από τη βόρεια Χαλκιδική και τα Μαντεμοχώρια\n↑ Δημήτρης Λιθοξόου, Χάρτης και πίνακας με στοιχεία από το Γραφείο Λαγκαδά της Επιτροπής Αποκατάστασης Προσφύγων\n↑ to: 40,0 40,1 Μελέτη της INDECO, 1999\n↑ Το κάστρο της Ρεντίνας\n↑ Ιαματικά Λουτρά Νέας Απολλωνίας, Ιστορικά στοιχεία \n↑ to: 1,0 1,1 1,2 Από το ιστολόγιο του αρχαιολόγου Νικόλαου Παπαοικονόμου: doumbia-istoria.blogspot.com


Οκτ 12, 2021 γρηγορης πετρακος, γρηγορης πετρακος εμβολιο, γρηγορης πετρακος κορονοιος, γρηγορης πετρακος πρωινο\nΑντικείμενο σχολιασμού από την εκπομπή “Πρωινό” και το Βαγγέλη Περρή έγινε ο Γρηγόρης Πετράκος το πρωί της Τρίτης.\nΑφορμή η στάση του στο θέμα του κορονοϊού και η άποψή του για τον εμβολιασμό. Όπως ανακοίνωσε ο τραγουδιστής ξεκινά τις εμφανίσεις του σε νυχτερινό κέντρο της Πάτρας. Στην εκπομπή αναρωτήθηκαν πώς μπορεί να εργαζέται χωρίς να είναι εμβολιασμένος.\nΟ ίδιος επέλεξε να απαντήσει με μια μακροσκελή ανάρτηση – ανακοίνωση.\nΗ ανακοίνωση του Γρηγόρη Πετράκου για το Πρωινό και τον Βαγγέλη Περρή


Novum Hotel Aldea Berlin Zentrum Βερολίνο Γερμανία - ΟΙ ΚΑΛΥΤΕΡΕΣ ΕΚΠΤΩΣΕΙΣ για ξενοδοχεία Αφήστε σχόλια για την ιστοσελίδα\nBuelowstr. 19-22, Σκόνεμπεργκ, Βερολίνο, Γερμανία 10783\nαποτέλεσμα από 201 κριτικές "Room was lovely and clean also warm, very close to undergrou..."\nΣχετικά με Novum Hotel Aldea Berlin Zentrum\nΤο Novum Hotel Aldea Berlin Zentrum, που βρίσκεται στη Σκόνεμπεργκ, είναι το ιδανικό σημείο αναχώρησης για τις εκδρομές σας στη Βερολίνο. Από εδώ, οι επισκέπτες μπορούν να έχουν άμεση πρόσβαση σε όλα όσα η πόλη έχει να προσφέρει. Αυτό το μοντέρνο ξενοδοχείο βρίσκεται κοντά σε δημοφιλή αξιοθέατα της πόλης όπως τα Dogandshop, Winterfeldt Markt, American Church in Berlin. Οι υπηρεσίες και ανέσεις που προσφέρονται από την Novum Group σας κάνουν να νιώθετε σαν στο σπίτι σας. Αυτό το ξενοδοχείο προσφέρει πολυάριθμες εγκαταστάσεις για να ικανοποιήσει ακόμα και τους πιο απαιτητικούς πελάτες του. Οι πελάτες μπορούν να επιλέξουν από 230 δωμάτια καθώς όλα διαθέτουν μια ατμόσφαιρα απόλυτης αρμονίας και γαλήνης. Εξάλλου, το ξενοδοχείο διοργανώνει πολλά ψυχαγωγικά δρώμενα έτσι ώστε να έχετε πολλά πράγματα να κάνετε κατά τη διαμονή σας. Το Novum Hotel Aldea Berlin Zentrum είναι μια έξυπνη επιλογή για τους ταξιδιώτες στη Βερολίνο προσφέροντας κάθε φορά μια ήρεμη και ήσυχη διαμονή.\nΑπόσταση μέχρι το αεροδρόμιο: 9.8 km\nΑριθμός δωματίων: 230\nΜε επαγγελματικές υποχρεώσεις (38)\nAhmad από Γερμανία\nΔωμάτιο με πέντε κρεβάτια\nChidozie από Ηνωμένες Πολιτείες\nnashwan από Υεμένη\nUncomfortable staying Very bad staying there and the staff were uncooperative at all Η κριτική γράφτηκε στις 18 Μαρτίου 2016\nLow value, rooms with cheap interieur, washroom very small and shower area only with simple curtain Η κριτική γράφτηκε στις 16 Μαρτίου 2016\ndragos από Ρουμανία\nAgnieszka από Πολωνία\nAs we were there for 5 night we needed them, but were informed that they are only there for the first night. But I would stay in the hotel again. Η κριτική γράφτηκε στις 12 Νοεμβρίου 2015\nMihai από Γερμανία


Η παρουσίαση του βιβλίου του Θωμά Μαύρου στην Ρόδο - xxsports.org\nΗ παρουσίαση του βιβλίου του Θωμά Μαύρου στην Ρόδο\n12/04/2018\tΝίκος Γιορδαμνής ΑΘΛΗΤΙΚΑ, ΕΠΙΚΑΙΡΟΤΗΤΑ, ΡΟΗ ΕΙΔΗΣΕΩΝ 0\n«Να μην αφήσετε κανέναν να σας κλέψει την αγάπη για το ποδόσφαιρο». Η φράση αυτή του Θωμά Μαύρου κατά τη διάρκεια της πρώτης επίσημης παρουσίασης της αυτοβιογραφίας του στην Αθήνα, περικλείει τα πιο έντονα συναισθήματα, κρύβει\nτο μεγαλύτερο νόημα του 400 σελίδων βιβλίου.\nΕίναι μια κατάθεση ψυχής προς τους παλιούς, αλλά ταυτόχρονα αποτελεί παρακαταθήκη και μάθημα για τη νέα γενιά, που δεν είχε την τύχη να τον θαυμάσει διά ζώσης. Αλλωστε, σε ποιον άλλο θα μπορούσε να απευθύνεται κατά τη διάρκεια σχετικής ομιλίας του, όταν είπε: «Το ταλέντο χωρίς προσπάθεια, χωρίς αυτοκριτική και κόπο για να διορθωθεί κάθε ελάττωμα, για να παρουσιαστείς καλύτερος, είναι σαν λουλούδι σε γλάστρα, που δεν το ποτίζεις. Και αυτό που χρειάζεται σ’ αυτή την εποχή, είναι ταπεινότητα. Να είσαι ο πιο ταπεινός άνθρωπος και να προσφέρεις στην ομάδα…».\nΤο βιβλίο θα παρουσιαστεί αύριο, Παρασκευή, 13 Απριλίου 2018 στις, στο φιλόξενο και άρτια εξοπλισμένο ξενοδοχείο «SEMIRAMIS», παρουσία του ίδιου του κ. Θωμά Μαύρου. Την παρουσία του βιβλίου θα κάνει ο γνωστός φίλος της ΑΕΚ και πρώην Έπαρχος Καράθου-Κάσου κ. Μιχάλης Ερωτόκριτος.\nΠΡΟΣΚΛΗΣΗ ΤΗΣ ORIGINAL 21\n«Η ORIGINAL Ρόδου καλεί όλους τους φίλους της ΑΕΚ στις 13 Απριλίου στο ξενοδοχείο SEMIRAMIS για την παρουσίαση του βιβλίου του Θωμά Μαύρου και στις 14 Απριλίου στο Δημοτικό Στάδιο «Διαγόρας», για να τιμήσουμε όλοι μαζί τους ποδοσφαιριστές που έγραψαν ιστορία φορώντας την φανέλα με το «δικέφαλο»\nΠαρασκευή 13 Απριλίου ώρα 20:00\nΟ Θωμάς Μαύρος παρουσιάζει το βιβλίο του:\n“ποιος ποιος ποιος, ο Μαύρος ο Θεός”\nΣάββατο 14 Απριλίου ώρα 19:00\n-Δημοτικό Στάδιο «Διαγόρας»\nστην μνήμη του Γιώργου Τανίδη\nΒετεράνοι Ρόδου-Διαγόρα – Παλαίμαχοι ΑΕΚ\nOriginal 21 Rodos Club\n1993 – 2018»\nΑΠΟ ΤΟ ΓΡΑΦΕΙΟ ΤΥΠΟΥ ΤΗΣ ΔΙΟΡΓΑΝΩΣΗΣ\nΤο final 4 της Ρόδου στο «μικροσκόπιο» του κόουτς Κώστα Αρσενιάδη\nΤεράστια επιτυχία στην τελετή έναρξης του 5ου διεθνούς τουρνουά των Ιπποτών\nΟριστικά «κιτρινόμαυρος» ο Παλάζης!\nΤα αποτελέσματα της πρώτης μέρας του 12Ηoops!\nΣυνεχίζουν στον Πολύστρατο οι Μπανγκούρα και Βασιλείου\nΕπέστρεψε σπίτι του και επίσημα ο Πλύγκος!\nΕλεύθεροι οι Κώστας και Μιχάλης Παπαδόπουλος


johnnyx1991's Content - GreekComics\nEverything posted by johnnyx1991\njohnnyx1991 replied to Δημήτρης 1's topic in ΤΑ ΠΑΙΧΝΙΔΙΑ ΜΑΣ\njohnnyx1991 replied to geokon's topic in ΣΧΕΔΙΟ\nκαι τώρα έρχεται και στο PC μέσο του steam Πάρα πολύ ωραία σχέδια\njohnnyx1991 replied to Comic Book Guy's topic in ΤΑ ΠΑΙΧΝΙΔΙΑ ΜΑΣ\nAmy Hennig , ήταν ώντος η head writer όλων των uncharted, και η director του πρώτου.\nΓια αυτό σου έλεγα ξεκινα με το 2 Για το πρώτο είχανε μικρό budget και ομάδα, αλλα έκανε αρκετά μεγάλη επιτυχία, και το μαγαζί τους GoG.com έβγαζε αρκετά λεφτά, ώστε το 2 να είχε σχεδόν το διπλάσιο (10 εκ. αντί 6 εκ. που είχε το πρώτο). Γενικά το πρώτο είχε καλές ιδέες αλλα ήταν σε όλους τους τομείς μέτριο Εγώ πήρα το Kingdom Hearts 1.5 Remix, και κοντεύω να τερματίσω το βασικό παιχνίδι (δεν είχα παίξει κανένα όταν είχαν βγει). Πάρα πολύ καλο gameplay και γραφικά/animation. Η ιστορία είναι λίγο "Η φιλία θα κερδίσει το κακό!!!" αλλά το περιμένα αυτό . Είναι το μόνο real time version του final fantasy το οποίο μου αρέσει\nΚαι τα zelda που ανακοινωσάν μου άρεσαν, αλλά ναι , πολύ λίγα πράγματα δείξανε. Το καλό είναι οτι όλα θα βγούν 2015\nΞεκινάει η Ε3 σήμερα Άρχισαν ήδη τα leaks και οι ανακοινώσεις: Trailer για το Metal Gear 5 Civilization Beyond Earth Ένα poster για το Mirror's Edge 2 (λογικά θα εμφανίσουν παραπάνω στην παρουσίαση της ΕΑ) Get hyped!!!\nWalking Dead (The) [ Telltale Games (2011) ]\njohnnyx1991 replied to DJO's topic in PC/CONSOLES\nLaunch Trailer για το Walking Dead\nΗ Telltale, μετά απο το Wolf Among Us και την δεύτερη season του Walking Dead, ανακοίνωσε: Tales from the Borderlands (trailer) και GAME OF THRONES!!!!!! :xm:\njohnnyx1991 replied to DJO's topic in ΜΕΓΑΛΗ ΟΘΟΝΗ\nΚάπου στα ίδια με το 1, ίσως λίγο καλύτερο, αλλά για αντίθετους λόγους. Στο 1 μου άρεσε η ιστορία και η αλληλεπίδραση των χαρακτήρων, αλλά δεν είχε αρκετές μάχες, ενώ το 2 είναι ΤΙΓΚΑ στο ξύλο, αλλά το story βαρετό. Δεν τα έκλαψα τα λεφτά μου αλλά ούτε και θα φωνάξω σε άλλους να πάνε να το δουν. Thor και Loki πραγματικά από τις καλύτερες ερμηνείες σε ταινία marvel πάντως, μαζί με τον Stark.\njohnnyx1991 replied to dim's topic in ΧΙΟΥΜΟΡ\nTeaser για το Persona 5\nArkham Assylum και Arkham City στο Humble Bundle + κάποια άλλα παιχνίδια Το ΑΑ το παίρνεις αν δώσεις 1$, για το Arkham City πρέπει να δώσεις πάνω απο το average(που είναι 4.2$ τώρα). Θέλει steam για να τα κάνετε activate\nΔεν το έπαιξα αλλά είδα άλλους να παίζουν για 3-4 ώρες. Το gameplay είναι ok, αν και προτιμούσα το gameplay του Heavy Rain (το οποίο και λάτρεψα). Το πρόβλημα μου με το Beyond είναι η ιστορία , τουλάχιστον μέχρι εκεί που είδα. Εκτός από την Paige και τον Dafoe, όλοι οι άλλοι χαρακτήρες είναι ότι ποιο κλισέ μπορείς να φανταστείς. Απο τους Bullies και τα χαζά teenage κορίτσια μέχρι γέρους ινδιάνους που ξέρουν μαγικά. Επίσης πολλές σκηνές/επίπεδα δεν φαίνεται προχωράνε καθόλου την ιστορία, και άλλες προσπαθούσε υπερβολικά να σου προκαλέσει συναίσθημα, σε σημείο που σου έσπαγε τα νεύρα (π.χ. η Paigeπαίζει κιθάρα για 3 λεπτά για να ξεχάσει τους πόνους της). Και αυτόν τον non-linear τρόπο που λέει την ιστορία δεν νομίζω οτι το πέτυχαν. Ίσως να φταίει οτι δεν έπαιζα εγώ και γιαυτό έβλεπα ποιο εύκολα τα αρνητικά Τελικά τερμάτισα το Dark Souls, και όντως δυσκόλεψε αρκετά απο το Sen's Fotress και μετά, και έγινε όσο challenging το ήθελα. Ειδικά στο Tomb of Giants που φοβόμουν να κατεβάσω την ασπίδα μου.\nκαι είναι απο τον δημιουργό τών Resident Evil 1-4\nΤο έπαιξα μέχρι εκεί που χτυπάς τις δύο καμπάνες, και μετά κατέβηκα στην blighttown. Σίγουρα είχε τρομερό gameplay και το level design ήταν όντος πολύ έξυπνο, αλλά δεν μπορώ να πω οτι με παίδεψε σε κάποιο σημείο. Τα bonfires ήταν αρκετά κοντά το ένα στο άλλο, αρα δεν ήταν καθόλου εκνευριστικό όταν πεθαίνεις, και μπορούσες να φαρμάρεις πολύ εύκολα ψυχές. Ακόμα και οι boss που λενε οτι είναι εφιάλτης, μου φάνηκε αρκετά εύκολο να βρεις το patern τους, οπότε ως συνήθως με την δεύτερη προσπάθεια τους κέρδιζα. Θέλω να το τερματίσω κάποτε για να δω αν όντος δυσκολεύει περισσότερο αργότερα. Πάντως έχει απο τα καλύτερα combat που έχω δει σε παιχνίδι.\nMew-Genics Teaser! Από τον δημιουργό του Super Meat Boy\nWolf Among Us (The) [ Telltale Games (2013) ]\nΗ Telltale (που έκανε το παιχνίδι του walking dead) ανακοίνωσε το επόμενο παιχνίδι της, και είναι βασισμένο στο comic Fables The Wolf Among Us\nWolverine, (The) (2013)\njohnnyx1991 replied to straken's topic in ΜΕΓΑΛΗ ΟΘΟΝΗ\nΠαρόλο που βγάζουν 50-100 εκατομμύρια λιγότερα από την τριλογία, οι νεότερες ταινίες βγαίνουν ανά 1-2 χρονια, πολύ γρηγορότερα από τα 3 χρονια διαφορα που είχε η κάθε ταινία στην τριλογία.\nΠαίζω τώρα το Rogue Legacy, και μου αρέσει πάρα πολύ μέχρι τώρα. Αρκετά δύσκολο, αλλά πολύ καλό gameplay. 8 ώρες μέχρι στιγμής και έχω κερδίσει 2/4 boss 11 ευρώ στο site τους\nΤερμάτισα το 2ο Phoenix Wright και ξεκινάω το τρίτο, περιμένωντας να έρθει το Fire Emblem για το 3ds ....Εννοώ, διαβάζω για την εξεταστική\nΠερίεργη ανακοίνωση κάνανε και μπερδεύτικαν όλοι. Αν δεις στο τέλος λεέι το Kingdom Hearts 1.5 βγαίνει τον Σεπτέβρη , και το KH3 είναι τώρα σε development, αρα περίμενε για 2014+ να βγεί το 3\nΑυτό γίνετε με όλα τα ηλεκτρονικά που έρχονται από έξω, επειδή υπάρχει κάποιος φόρος στην Ευρώπη για αυτό. Αυτό το 1$=1ευρώ, γίνεται ακόμα και στα παιχνίδια που αγωράζεις ψηφιακά\nΝαι, δεν αξίζει να παίρνεις κονσόλες στο launch. Το καλύτερο είναι σε 1.5-2 χρονια, που θα έχει μια αξιοπρεπή βιβλιοθήκη, θα υπάρχουν Bundles με 1 η και 2 παιχνίδια που θες πολύ, και θα ξέρεις τότε αν πρόκειται να βγάλουν κάποιο revission για την κονσόλα. Έτσι την έπαθα εγώ που πήρα το 3ds όταν βγήκε, και σε 2 μήνες έπεσε η τιμή κάπου 50 ευρώ, και μετά βγάλανε και το XL. Τώρα βλέπω αυτό , σχεδόν στήν μισή τιμή που πήρα τότε το απλό 3ds και κλαίω\nΑπό το Reddit (EXC=exclusive) Playstation 4: Holiday 2013, Price: $399/€399/£349 IMAGE MORE NO USED GAMES RESTRICTIONS OR ALWAYS ONLINE DRM PS Used Game Instructional Video [Likely] PS+, $5/mo, required for Online Multiplayer on PS4 Launch Titles: (Exclusive to PS4 unless otherwise specified) - Guerrilla Games (PS Plus Edition free on Launch for Plus Subscribers) - Evolution Studios (New IP) - SCE Japan Studio (ONE) - EA Sports PS4 Exclusives: (Will be noted if also PS3) The Order: 1886 (New IP) - Santa Monica/ReadyAtDawn - Sucker Punch Productions Final Fantasy XV (READ EDIT 4) - Square Enix Kingdom Hearts III (READ EDIT 4) - Square Enix PS4 Indie: (Exclusive Console Release, Most on PC) The Witness (Timed Exclusive)- Number None/Jon Blow - Supergiant Games Don't Starve (PS+ free at some point) - Klei Entertainment Mercenary Kings - *Tribute Games Octodad: Dadliest Catch - Young Horses Secret Ponchos (PS+ free at some point) - Switchblade Monkies Ray's of the Dead - Voltron Studios Outlast (PS+ free at some point) - Red Barrels Oddworld: Abe's Oddysee New N' Tasty - Oddworld Inhabitants Galaxy - 17 Bit Games XBOX One: November 2013, Price: $499/499€/429£ Launch Titles (Known, All Exclusive to XBOne): Kinect Sports Rivals (Kinect) - RARE (New IP) - Crytek (Drivatar) - Turn 10 (Holiday 2013, SmartGlass) - Capcom (PS4) - EA Sports XBOX One Exclusives: (2013) - RARE (New IP) - Insomniac (Bigger Worlds)- Mojang (New IP) - Remedy D4 (Kinect) - Swery65/Microsoft Studios (New IP) - CAPY Project Spark (ALSO WINDOWS 8, New IP, Kinect, SmartGlass) - Team Dakota/MS Studios (New IP, Kinect Possible) - Grounding Inc./Land Ho! Co Ltd. Untitled Project/Trailer (New IP) - Black Tusk Studios (2014, 60FPS) - 343 Industries (ALSO 360, Kinect) - Frontier/MS Studios - Zoe Mode (ALSO 360) - Twisted Pixel Games Cross-Platform: (BOLD are known additional platforms) (ONE/360) - Square Enix (ONE/PS3/360, Keifer) - Kojima Productions/Konami (ONE/PC) - CD Projekt Red (ONE/PC, XBOX MapPack Timed Exclusive) - DICE (ONE/PC - Eidos Montreal/SquareEnix (ONE/PC) - Techland/WB Games Destiny (ONE/PS3/360) - Bungie Planetside 2 (PS4/PC) - Sony Online Entertainment DC Universe Online (PC) Diablo III (PC/PS3/ONE, exclusive items) - Blizzard NBA2K14 The Elder Scrolls Online (ONE/PC) - Zenimax Online Studios (PS3/Vita) - HumaNature Studios War Thunder (PC - Gaijin Entertainment Warframe (PC) - Digital Extremes EA: - DICE - Bioware (ONE/PC) - DICE Need For Speed: Rivals - Ghost Games/Criterion (ONE Timed Exclusive) - PopCap/EA - EA Sports - EA Sports - EA Sports Ubisoft - Ivory Tower Tom Clancy's: The Division / (ONE) - Massive Entertainment Assassin's Creed: Black Flag /Trailer (ONE/PC/PS3/360) - Ubisoft Montreal (360/PS3/PC) - Ubisoft Montreal (360) ("ALL MOTION CONTROLLED PLATFORMS") (ONE/360/PC) - RedLynx Playstation Vita: ("85 in 2013") (F2P) - Studio Japan/Q Entertainment Tearaway - Media Molecule - Guerrilla Cambridge Final Fantasy X/X-2 HD (PS3) - Square Enix Flower (PS3) - Thatgamecompany Dead Nation - Housemarque The Walking Dead (PC) - Telltale God of War Remastered - Unknown (PS3) - Zoink AB/Ripstone LTD - TT Games/WB Games (PS3, Flash Game?) - Dennaton Games Playstation 3: ("+300 Titles") The Last of Us - Naughty Dog - SCE Japan Studio - SCE Japan Studio - Quantic Dream Gran Turismo 6 - Polyphony Digital (10/25/13, PC/360/Wii U) - Warner Bros. Montreal Grand Theft Auto V (9/17/13) - Rockstar Final Fantasy XIV: A Realm Reborn (PC) - Square Enix (360, March 2014) - From Software (PC/360) - Avalanche Studios (8/6/13) - Namco Bandai Countdown για τα υπόλοιπα Conferences Σε 45 λεπτά EA, και στο καπάκι Ubisoft. All night long Θα κάνω Update αυτό το post κάθε φορα που το αλλάζει και αυτός στο reddit. Απότι φαίνεται θα συνεχίσει μέχρι το τέλος Done. Η Sony κατέστρεψε αυτή τη χρονιά. Πάντος γενικά όλα τα conference ήταν πάρα πολύ καλά φέτος. Καμία σχέση με τα τελευταία χρόνια\nE3 σε μια ώρα


Γράφτηκε από τον/την ΓΙΩΡΓΟΣ ΓΙΑΝΝΑΚΗΣ on 18 Ιανουαρίου 2017 . Posted in Τολμηρά\nΤους έβλεπα και δεν χόρταινα να τους καμαρώνω! Έβλεπα όλους όσους δεν χώρεσαν στον ΣΥΡΙΖΑ και είπαν είμαστε που είμαστε, δεν κάνουμε και μία εμφάνιση για να έχουμε μια φωτογραφία να’ χουν να μολογάνε οι γενιές που δεν μας γνώρισαν; Ο λόγος για το νέο ΠΑΣΟΚ που στήνεται σε ό,τι παλιό έχει περάσει απ’ αυτόν τον τόπο.\nΠρώτα επέστρεψε ο άσωτος υιός ασώτου πατρός που όταν ήταν κι εκείνος υιός ήταν άσωτος που τον είχε περιμαζέψει ο Εθνάρχης και τον είχε φέρει στην Ελλάδα ως μέγιστο οικονομικό εγκέφαλο. Τότε ήταν που ηκούσθη εκ χειλέων Κων/νου Καραμανλή: «Μερικοί με συγχαίρουν για το περιμάζεμα του Ανδρέα στην Ελλάδα και άλλοι με συλλυπούνται»!\nΕπιστροφή λοιπόν του Γιωργάκη με όλα τα συμπαρομαρτούντα στελέχη που η αλήθεια είναι ότι αγνοούσαμε ακόμη και την ύπαρξή τους. Ήταν εκεί όσοι έφτιαξαν το σοσιαλιστικό κίνημα το 1974 που το έφτασαν μέχρι το 2010 σε κυβερνητική σφαίρα και το 2012 οι περισσότεροι λάκισαν αφήνοντας πρώτα τον Βενιζέλο στο τιμόνι της ηγεσίας και τα τελευταία δύο χρόνια στα χέρια της θυγατέρας του Γ. Γεννηματά Φώφης.\nΤώρα θα σας γελάσω. Αυτό που είδαμε την περασμένη εβδομάδα ήταν ανάσταση - νεκρανάσταση ή κάτι άλλο που μπορεί να φέρει ξανά την άνοιξη στην Ελλάδα! Όλο γελάκια και χαρούλες στη σύναξη των Πασόκων, τινες εξ’ αυτών επέστρεψαν σ’ ένα μαντρί που δεν έμοιαζε σε τίποτα με τη στάνη του αρχιτσέλιγκα Ανδρέα. Αφού περιπλανήθηκαν όλο αυτό το διάστημα ως αδέσποτα, είπαν να βάλουν μια πινελιά ανανέωσης σ’ ένα χώρο που όταν είδαν τα δύσκολα έκαναν τις γυριστές τους!\nΛιβάνης, Καψής, Παπαϊωάννου, Γείτονας, Τσούρας, Λαλιώτης, Βασούλα, σύμπασα η... νιότης στην οποία θα στηθεί το εγχείρημα «ανασυγκρότηση της αριστεράς». Μέσος όρος ηλικίας κάπου στα 75 και βάλε. Μόνο ο Άκης έλειπε, ο οποίος ένα παράπονο θα το έχει από κει που είναι αραγμένος τα τελευταία χρόνια!\nΑν η αντάμωση που έγινε στο ΠΑΣΟΚ έχει την έννοια της κοσμαντάμωσης και του μνημοσύνου καλά έκαναν και την έκαναν. Άνθρωποι είναι, δεν ξέρει κανείς τι τους ξημερώνει. Αν όμως την έκαναν για να ανανεώσουν το ΠΑΣΟΚ και να το ξαναβάλουν σε τροχιά εξουσίας και να φωνάξουν το παλιό σύνθημα «ο λαός δεν ξεχνά τι σημαίνει δεξιά» μάλλον σε λάθος χώρο βρέθηκαν, σε λάθος στιγμή, οι λάθος άνθρωποι!\nΕπέστρεψε ο Γιωργάκης για να βγάλει γλώσσα στην Ελληνική κοινωνία περνώντας τους Έλληνες για μ...κες! Αντί να ψάχνει να βρει τρύπα να κρυφτεί βγαίνει ξανά μπροστά ύστερα από την περιποίηση που του έκαναν οι Έλληνες όταν επιχείρησε να φτιάξει δικό του κόμμα και έψαχνε να βρει τελικά ακόμη και τη δική του ψήφο.\nΗ ΠΟΡΤΑ ΤΗΣ ΚΟΛΑΣΗΣ!\nΑλήθεια, τι μπορεί να σημάνει για τον σημερινό νέο ψηφοφόρο ο Λιβάνης, ο Γείτονας, η Βασούλα και ο Λαλιώτης; Ποιά κοινή γλώσσα συνεννόησης μπορεί να βρεθεί μεταξύ αυτών των φθαρμένων υλικών και να πορευτούν προς το μέλλον κάτω απ’ αυτές τις καταστάσεις που κινείται η Ελλάδα; Το μόνο που ξέρουν οι νέοι είναι το ότι ένας Παπανδρέου Γιωργάκης άνοιξε την πόρτα της κολάσεως στα μνημόνια, στα οποία είναι βουτηγμένοι μέχρι σήμερα όλοι οι Έλληνες.\nΣΑΜΠΑΝΙΕΣ ΚΑΙ ΛΟΥΚΟΥΜΑΔΕΣ!\nΆνοιγαν σαμπάνιες και έφτιαχναν λουκουμάδες στη Χαρ. Τρικούπη προς τιμή των «ασώτων»! Σουτζούκ λουκούμι τους πήγε ο βουλευτής που άφησε το ΠΟΤΑΜΙ του Θεοδωράκη και που πριν είχε αφήσει την ΔΗΜΑΡ και που πριν είχε αφήσει το κόμμα της Ντόρας και που πριν είχε αφήσει τη Ν.Δ... ουφ! Αυτό κι αν δεν λέγεται πολιτική συνέπεια. Αντί κάτι τέτοιους να τους ρίχνει κανείς στον... καιάδα, τους περιμαζεύουν και τους κάνουν και ήρωες. Και τους βάζουν μάλιστα στα σαλόνια τους!\nΝα δείτε που τελικά θα επιβραβεύεται ο αγυρτισμός και ο πολιτικός και κομματικός τυχοδιωκτισμός σε όλες τις παρατάξεις. Δεν είναι προσόν των άλλων μόνο κομμάτων και δεν εξαιρείται η Ν.Δ. Κανείς δεν μπορεί ν’ αρνηθεί πελατεία στα κόμματα όπως και στους οίκους ανοχής! Αλλά ας μη φτάσουν σε σημείο να παραδίνουν και τα κλειδιά χωρίς να τηρηθούν κάποια προσχήματα.\nΜη ξεχάσω και την παρουσία του ταμία του ΠΑΣΟΚ Ροβέρτου Σπυρόπουλου. Ήταν εκεί κι αυτός που είχε 15 εκατ. ευρώ ξεχασμένα στο χρηματοκιβώτιο, ενώ και επί των ημερών του το παλιό ΠΑΣΟΚ χρωστάει καμιά 150αριά εκατομμύρια ευρώ στις τράπεζες, ενώ το νέο ΠΑΣΟΚ έβγαλε καινούργιο ΑΦΜ, οπότε άμα τα δουν οι τράπεζες να μας γράψουν. Τη «νύφη» στις τράπεζες θα την πληρώσει ο Κυριάκος που δεν άλλαξε επωνυμία και ΑΦΜ.\nΆρχισαν να βαράνε τα κομμουνιστικά όργανα στον Εμπορικό Σύλλογο Ιωαννίνων που πρόσφατα ανέλαβαν την διοίκηση ως μόνη πολιτική - κομματική - επιχειρηματική δύναμη που συμμετείχε στις εκλογές. Με δελτίο τύπου που εξέδωσε η Διοίκηση καλούσε τους καταστηματάρχες της πόλης να ξεκουράζονται και τις επτά Κυριακές που η Κυβέρνηση ΣαμαροΒενιζέλου είχε θεσπίσει ως εργάσιμες!\nΈχουν δικαίωμα οι εργαζόμενοι και οι επιχειρηματίες της πόλης ν’ αναπαύονται όλες τις αργίες του χρόνου, αναφέρεται μεταξύ άλλων στην ανακοίνωση του Εμπορικού Συλλόγου και δεν εννοούν να το απεμπολίσουν σε κάθε αντίθετη άποψη ή κίνηση. Το λέει και το εννοεί η νέα Διοίκηση, η οποία εκ θέσεως ισχύος πλέον θα κλείνει την αγορά με το «έτσι θέλω» και με την σφραγίδα που της παρέδωσαν οι ίδιοι οι επιχειρηματίες.\nΗ ΝΕΑ ΔΙΟΙΚΗΣΗ...\nΗ νέα Διοίκηση του εμπορικού Συλλόγου φαίνεται πως διεπίστωσε ότι οι επιχειρηματίες που απέμειναν τα... κονομάνε χοντρά όλες τις εργάσιμες μέρες, οπότε οι 7 Κυριακές περιττεύουν! Άρχισαν και οι Κομμουνιστές να γίνονται θρησκευόμενοι άνθρωποι αφού η θρησκεία θέλει την Κυριακή αργία για να την αφιερώνουν στον Ύψιστο και στους Αγίους του.\nΜια αγορά που λόγω των οικονομικών συνθηκών κάνει... κρα για πελάτη, έρχεται να θεωρεί πολυτέλεια μία εργάσιμη παραπάνω ή έγκλημα κατά των εργαζόμενων που δυστυχώς λίγοι έχουν απομείνει αφού τα λουκέτα αυξάνουν σε καθημερινή βάση. Με το σκεπτικό της ανάπαυσης και μόνο και χωρίς να βλέπουν την μαραζωμένη αγορά οι διοικούντες τον Εμπορικό Σύλλογο προσπαθούν να επιβάλλουν τους δικούς τους κανόνες αγοράς κι όποιος αντέξει!\nΑς πάνε όμως στην απέναντι όχθη όπου οι καταστηματάρχες αγωνίζονται όχι για τον επιούσιο αλλά για να κρατηθούν τα μαγαζιά τους ανοικτά, πολλοί εκ των οποίων δεν κάνουν ούτε σεφτέ. Αυτοί λοιπόν οι επιχειρηματίες θα φέρουν την ευθύνη για ό,τι θα τους συμβεί σ’ επίπεδο διοίκησής τους στο εξής. Μόνοι τους οδηγήθηκαν σ’ αυτή την λύση της παράδοσης της τύχης τους στα χέρια εκείνων που τον επιχειρηματία τον είχαν πάντοτε απέναντί τους. Θα μπορούσε να πει κανείς ότι με τα ίδια τους τα χέρια έβγαλαν τα μάτια τους...\nΓια πρώτη φορά στα χρονικά του εμπορικού Συλλόγου δεν συμμετείχαν άλλοι συνδυασμοί στις εκλογές που έγιναν στο τέλος του 2016. Προφανώς απογοητευμένοι απ’ όλη την κατάσταση που επικρατεί στα μαγαζιά τους τα παράτησαν όλα στα χέρια της κομμουνιστικής αριστεράς η οποία κι άρχισε να θέτει σ’ εφαρμογή τους δικούς της νόμους κι όχι τους νόμους της αγοράς.\nΆμα είναι να ανοίγουν τα καταστήματα τις Κυριακές, τότε ν’ ανοίγουν και οι Δήμοι και οι Περιφέρειες και το υπόλοιπο Δημόσιο, λέει η άλλη πλευρά και μάλιστα ύστερα από την απόφαση του ΣτΕ βάσει της οποίας είναι αντισυνταγματική η λειτουργία τις Κυριακές. Λέτε να φοβήθηκαν το ενδεχόμενο να λειτουργούν και τα δικαστήρια τις Κυριακές και τις αργίες;\nΔεν υπάρχει συμπολίτης μας που αυτές τις μέρες της κακοκαιρίας δεν τα έβαλε με τους υπεύθυνους για τα δεινά που αυτή επέφερε επιρρίπτοντας ευθύνες στο Δήμο. Εκείνη που δεν διεπίστωσε τα προβλήματα ήταν μία κυρία που την έχει δει υποψήφια βουλευτής στη Ν.Δ., η οποία επέρριψε τις ευθύνες στους πολίτες, οι οποίοι ως άφρονες δεν μεριμνούσαν να βγουν με τα φτυάρια στους δρόμους να τους καθαρίσουν απαλλάσσοντας των ευθυνών τους υπεύθυνους. Αν τα επίσημα στελέχη της ΝΟΔΕ Ιωαννίνων έχουν αναλάβει να εξοφλήσουν γραμμάτια προς άλλες πολιτικές ή κομματικές δυνάμεις να βγουν ευθαρσώς να το δημοσιοποιήσουν για ν’ αναλάβει κι ο λαός τις ευθύνες όταν έλθει η ώρα. Ωστόσο, οφείλει ο Πρόεδρος της ΝΟΔΕ κ. Σπ. Βασιλείου (να του ζήσει η πριγκιπέσα που ήλθε πριν λίγες μέρες στη ζωή) να περιμαζέψει κάθε «αδέσποτο» που όταν ανοίγουν το στόμα τους μόνο στην παράταξη δεν προσφέρουν υπηρεσία. Για να παραμείνει αυτή η παράταξη όρθια και δυνατή κάποιοι άλλοι παλιότερα αλλά και σήμερα έχουν δώσει σκληρούς αγώνες απέναντι στην σοσιαλμαρξιστική λαίλαπα, όπως έλεγε και ο Λευτέρης Καλογιάννης.\n«Ντρέπομαι που είμαι Έλληνας», ξεστόμισε προχθές ο Δήμαρχος Θεσσαλονίκης Γ. Μπουτάρης μετά το «αλάτι πάγωσε στις αλατιέρες». Αλήθεια, οι Θεσσαλονικείς δεν ντρέπονται που τους κυβερνάει ένας ντροπαλούτσικος δήμαρχος που μία τουρκολαγνεία την έχει μέσα του; Άμα ντρέπεται πάρα πολύ δεν βουτάει στα νερά του Θερμαϊκού να ξεπλύνει την ντροπή του ως Έλληνας και να ξεπλυθεί και η Θεσσαλονίκη απ’ αυτή την ντροπή που παριστάνει τον δήμαρχο της συμπρωτεύουσας;\nΤα πρώτα 15 νέα πρόσωπα που αξιολογήθηκαν και κρίθηκαν ικανά για την στελέχωση της Ν.Δ. δόθηκαν στη δημοσιότητα. Πρόκειται για στελέχη που ο καθένας τους έχει κάνει κάτι αξιόλογο στη ζωή του παρά το νέο της ηλικάς τους. Μεταξύ αυτών και ο Γιαννιώτης Λάμπρος Γεωργόπουλος, ο οποίος διετέλεσε Διοικητής του Νοσοκομείου «Χατζηκώστα». Πάρτε αυτούς τους νέους της Ν.Δ. και βάλτε τους δίπλα στους «νέους» που παρουσίασε η Φώφη προχθές και βγάλτε τα δικά σας συμπεράσματα! Να σημειωθεί ότι η επιλογή των στελεχών που κάνει η Ν.Δ. δεν είναι εκεί και ως έλαχεν, αλλά με πολύ αυστηρά κριτήρια. Κυκλοφορούν φυσικά και κάτι τύποι και τύπισσες που αυτολανσάρονται ως υποψήφιοι γενικώς και μάλιστα ζητούν από την Ν.Δ. να τους παρακαλέσει! Κάποιος να τους μοιράσει τα χάπια από το βέρντιγκο που παθαίνουν. Αναφέρομαι και σε εκείνους που, αφού γύρισαν όλα τα άλλα πολιτικά και αυτοδιοικητικά σχήματα, τώρα θέλουν να κάνουν καριέρα σε βουλευτικό και κυβερνητικό επίπεδο!\nΘα μου πείτε ότι στους 15 συμπεριλαμβάνεται και ο γιος του πρώην τσάρου της οικονομίας επί ΠΑΣΟΚ Γιάννου Παπαντωνίου, ο οποίος κάτι εκατομμυριάκια τα είχε ξεχασμένα! Είπαμε, τη Ν.Δ. του Κυριάκου κάποιοι την είδαν σαν κολυμβήθρα του Σιλωάμ και άρχισε να βουτάει πολύς κόσμος. Από την άλλη, αμαρτίες γονέων...\nΣυχνά - πυκνά διαβάζουμε τα Δελτία Τύπου που στέλνουν τα πολιτικά γραφεία στον Τύπο ότι ο τάδε βουλευτής συναντήθηκε με τους κατοίκους της δείνα περιοχής ή με άτομα κάποιου φορέα απ’ όπου ενημερώθηκε για τα ζητήματα που τους αφορούν. Αυτή λοιπόν την συνάντηση την μαθαίνουμε. Εκείνο που ποτέ δεν μαθαίνουμε είναι τι απέγινε με το πρόβλημα που τους έβαλαν κι αν σ’ αυτό δόθηκε κάποια λύση.\nΑυτό το παιχνίδι παίζεται από την εποχή που ανακαλύφθηκε η ιδιότητα ή το επάγγελμα του βουλευτή και δεν έχει να κάνει με το ποιας πολιτικής ή κομματικής προέλευσης είναι. Όπως πανάρχαια είναι η φράση «κατόπιν ενεργειών μας». Η διαφορά του παλαιότερα με το σήμερα είναι ότι έχει περιοριστεί το «κατόπιν ενεργειών», διότι καμία ενέργεια δεν γίνεται από τους πολιτικούς οι οποίοι στο μόνο που μπορούν να πουν τη φράση είναι στο «ΝΑΙ σε όλα» που επιβάλλει το κόμμα το οποίο κρατά την επαγγελματική πορεία του βουλευτή.\nΑυτή την τακτική των βουλευτών έχουν ζηλέψει κι ορισμένοι Δήμαρχοι που αφού κάνουν καμιά περατζάδα στα υπουργικά ή βουλευτικά γραφεία κι αφού φωτογραφηθούν με την εξουσία για να δείξουν τους ισχυρούς δεσμούς τους, στη συνέχεια τραβάνε κι ένα δελτίο τύπου για την αγαστή συνεργασία που είχαν και πώς ο Δήμαρχος συζήτησε με τον τάδε Υπουργό, ο οποίος, αφού τον άκουσε με προσοχή, του υποσχέθηκε πως θα το δει με προσοχή το ζήτημα και θα δώσει τις ανάλογες λύσεις. Κάπως έτσι χτίζονται τα «γιοφύρια» και κάπως έτσι έρχονται τα ποτάμια και φέρνουν και οι πελαργοί τα παιδιά!\nΑνάμεσα στους χαρούμενους από τα επιστρόφια στο ΠΑΣΟΚ διέκρινα και τρία στελέχη από τα Γιάννενα. Ήταν εκεί ο Βαγγέλης Αργύρης με τον Μιχάλη Κασσή που ποτέ δεν πούλησαν το ΠΑΣΟΚ της Φώφης, αλλά και ο Σάκης Οικονόμου. Οι τρεις τους διετέλεσαν βουλευτές του ΠΑΣΟΚ, με τον Σάκη Οικονόμου να δίνει κάποια διεπιστευτήρια και στον ΣΥΡΙΖΑ την εποχή που αυτός μάζευε κόσμο από παντού, αλλά στο ιερό του έβαζε τους εκλεκτούς. Αυτή η επιστροφή του Σάκη έχει τη δική της σημασία και για το ντόπιο ΠΑΣΟΚ αλλά και για το ΠΑΣΟΚ της Φώφης, διότι ο Σάκης επιστρέφει με «προίκα»!


Ο Μάκης Βορίδης για την οικονομική κρίση\nΔημοσιεύτηκε: 11 Απρίλιος 2009\nΟ Μάκης Βορίδης μιλάει σε τηλεοπτική εκπομπή για την οικονομική κρίση, την ανυπαρξία σχεδίου αντιμετώπισής της από την κυβέρνηση και την μείωση των κρατικών εσόδων λόγω της κατάρρευσης του εισπρακτικού μηχανισμού. Τέλος προτείνει μέτρα για την δραστική μείωση των δημοσίων δαπανών και το νοικοκύρεμα στον δημόσιο τομέα.\nΠριν από λίγες ημέρες, η γαλακτοβιομηχανία «Δέλτα» (και για να ακριβολογούμε η εταιρεία Vivartia που την απορρόφησε) ανακοίνωσε ότι σταματά την απορρόφηση γάλακτος από όλη την περιφέρεια Ανατολικής Μακεδονίας - Θράκης. Το γεγονός αυτό αποτελεί σίγουρα ένα πολύ ισχυρό πλήγμα εναντίον των εκατοντάδων γαλακτοπαραγωγικών οικογενειών της περιοχής.\nΕξελίξεις στο θέμα των καρτέλ\nΚαθημερινά, τόσο από τον τύπο όσο και από καταγγελίες πολιτών και επιχειρηματιών καταδεικνύεται το γεγονός ότι τρόφιμα, ποτά, γαλακτοκομικά προϊόντα, ηλεκτρικές συσκευές και οικοδομικά υλικά κυριαρχούνται από μια χούφτα μονοπωλίων. Στο εμπόριο τροφίμων το 82% του λιανικού εμπορίου μονοπωλείται από ορισμένες αλυσίδες μεγαλοκαταστημάτων. Στις ηλεκτρικές συσκευές 5 αλυσίδες κατέχουν το 50% της αγοράς και στα ηλεκτρικά είδη 6 επιχειρήσεις έχουν το 78% των λιανικών πωλήσεων.\nΘεόδωρος Τενέζος: ο ατσάλινος διώκτης των καρτέλ\nΣυναίνεση ναι, αλλά με ποια κριτήρια;\nΔημοσιεύτηκε: 26 Φεβρουάριος 2009\nΆσχετα με το κατά πόσον η παγκόσμια οικονομική κρίση είναι τεχνητή ή πραγματική, άσχετα από το αν δημιουργήθηκε ή όχι από συγκεκριμένα κέντρα επιρροής και διαμόρφωσης των οικονομικών εξελίξεων, η πραγματικότητα είναι αμείλικτη. Ήδη οι συνέπειές της έχουν γίνει εμφανείς διεθνώς, αλλά και στην ελληνική αγορά.\nΟ Παναγιώτης Δούμας στο Δ.Σ. της Ομοσπονδίας Εμπορικών Συλλόγων Αττικής\nΤο μέλος της ΟΚΕ εμπορίου του ΛΑ.Ο.Σ. Παναγιώτης Δούμας εξελέγη την Κυριακή 8 Φεβρουαρίου 2009 στο Διοικητικό Συμβούλιο της Ομοσπονδίας Εμπορικών Συλλόγων Αττικής. Ο κ. Δούμας είχε εκλεγεί το 2008 για δεύτερη συνεχόμενη φορά αντιπρόσωπος του Εμπορικού Συλλόγου Αθηνών στο ανωτέρω δευτεροβάθμιο όργανο και στις εκλογές που πραγματοποίησαν εχθές στο Εμπορικό Επιμελητήριο Πειραιώς όλοι οι εμπορικοί σύλλογοι της Αττικής, των ομόρων νομών και των νήσων του Αιγαίου, εξελέγη στο Δ.Σ. της Ομοσπονδίας.\nΗ πραγματική υπόσταση του αγροτικού ζητήματος\nΔημοσιεύτηκε: 28 Ιανουάριος 2009\nΤα προβλήματα του αγροτικού κόσμου είναι πολλά και άμεσα. Η ικανοποίησή τους εδώ και τώρα, αποτελεί επιτακτική ανάγκη αφού οι αγρότες μας αντιμετωπίζουν πλέον πολλές φορές άμεσο και επιτακτικό πρόβλημα επιβίωσης. Η όποια μαζική εργασιακή μεταλλαγή στην οποία είναι δυνατόν να τους εξαναγκάσει η αδιαφορία και η ανέχεια, θα έχει αλυσιδωτές καταστροφικές συνέπειες για το μέλλον όχι μόνο το δικό τους αλλά και ολόκληρου του ελληνικού λαού.


4 κωμωδίες στο θέατρο που θα σου φτιάξουν τη διάθεση\nΤα θέατρα ανοίγουν ξανά και ξεκινάμε τις προτάσεις μας με κλασικές φάρσες αλλά και νεοελληνικές κωμωδίες.\nΕθνικό Θέατρο – Κεντρική Σκηνή, από Τετάρτη 21 Οκτωβρίου\nΔαιμόνιοι σκηνικοί μηχανισμοί, πνευματώδης σάτιρα και ανθρώπινες ψυχές σε φρενήρη αγωνία, απίθανες συμπτώσεις που οδηγούν με μαθηματική ακρίβεια σε μία έκρηξη που όμως δεν θα γίνει ποτέ. Ο Ζορζ Φεντό είναι οξυδερκής παρατηρητής της κοινωνίας και των συμπεριφορών και κυνικός σχολιαστής των κακώς κειμένων. Σε αυτήν τη φάρσα του, που γράφτηκε το 1899 και ανεβαίνει στο Εθνικό σε σκηνοθεσία Θωμά Μοσχόπουλου με πρωταγωνιστή τον Θανάση Αλευρά, ο συντηρητικός γιατρός Πετιπόν ξυπνάει στο σπίτι του έπειτα από ένα ξενύχτι στο οποίο τον παρέσυρε ο νεαρός φίλος του Μουζικούρ. Ο ίδιος δεν θυμάται τίποτα από τη χθεσινή βραδιά όμως στο κρεβάτι του βρίσκεται μια νεαρή χορεύτρια από το καμπαρέ «Μαξίμ». Η ζωή του σε ένα λεπτό γίνεται άνω-κάτω. Η νεαρή χορεύτρια όμως δεν λέει να φύγει από το σπίτι του, ακόμα και όταν εμφανίζεται η θρησκόληπτη σύζυγός του.\nΘέατρο Ήβη, από Παρασκευή 23 Οκτωβρίου\nΈνας ανομολόγητος έρωτας που κρατάει είκοσι χρόνια, ένας γάμος που διαλύεται από μία απιστία κι ένας άλλος που αναβάλλεται επ’ αόριστον, αλλά κανείς δεν τολμά να το πει στον γαμπρό. Μια γρήγορη, μοντέρνα κωμωδία, τοποθετημένη στο σήμερα, είναι η πρώτη θεατρική απόπειρα του Γιώργου Καπουτζίδη, η οποία επιστρέφει στο Θέατρο Ήβη με πρωταγωνιστές τους Κατιάνα Μπαλανίκα κι ένα θίασο νεαρών ηθοποιών.\nΑπό Μηχανής Θέατρο – Πάνω Σκηνή, από Πέμπτη 22 Οκτωβρίου\nΣε μια εποχή μεγάλης οικονομικής και πολιτικής κρίσης όπως αυτή που περνούσε η Γαλλία στα μέσα του 18ου αιώνα, που οδήγησε τελικά στη Γαλλική Επανάσταση, κι ενώ το τραπεζικό σύστημα είχε καταρρεύσει, δεν είναι τόσο απλό να θυσιάσει κανείς 200 χιλιάδες φράγκα προκειμένου να διατηρήσει εντελώς ακηλίδωτο τον έρωτά του. Ένας έρωτας που στον κόσμο του Μαριβώ δυσκολεύεται πάντα να εκφραστεί απερίφραστα, γιατί εκτός από τα όποια εξωτερικά εμπόδια, υψώνεται μπροστά του ο εγωισμός, η δειλία, και ο φόβος να ξανοιχτούμε στον ωκεανό των συναισθημάτων. Η κωμωδία του Πιερ ντε Μαριβό στην έξοχη μεταφράση του Ανδρέα Στάικου και σε σκηνοθεσία του Γιάννη Νταλιάνη ανεβαίνει από την ομάδα Zero Gravity με πρωταγωνιστές τους Μαριλίτα Λαμπροπούλου, Νίκο Νίκα, Γιάννη Σοφολόγη, Παρή Τρίκκα, Μπίλιω Μαρνέλη και Γιώργο Πατεράκη.\nAlhambra Art Theatre, από Δευτέρα 2 Νοεμβρίου\nΈνα one dead man show, ένας black total κωμικός μονόλογος με δεκατρείς ρόλους και δεκατρείς κωμικούς επικήδειους που και νεκρούς ανασταίνουν. Τους ρόλους έχει γράψει, τους κλαίει, τους οδύρεται μα και τους υποδύεται ο αξιομακάριστος Γιώργος Γαλίτης, ενώ σκηνοθετεί, με σπαραγμό ψυχής, πλερέζα και δάκρυα στα μάτια, ο αείμνηστος Βλαδίμηρος Κυριακίδης.


Σεισμός ΤΩΡΑ κοντά στη Ζάκυνθο – Αισθητός σε πολλές περιοχές (pics) - Parga Patatoukos\nHome > news > Σεισμός ΤΩΡΑ κοντά στη Ζάκυνθο – Αισθητός σε πολλές περιοχές (pics)\nΣεισμός ΤΩΡΑ κοντά στη Ζάκυνθο – Αισθητός σε πολλές περιοχές (pics)\nΠΑΤΑΤΟΥΚΟΣ ΠΑΡΓΑ Παρασκευή, Οκτωβρίου 26, 2018 Ιόνια Νησιά, news\nΣεισμός Τώρα: Iσχυρή σεισμική δόνηση μεγέθους 5,1 βαθμών της κλίμακας Ρίχτερ (σύμφωνα με την αυτόματη λύση του Ευρωπαϊκού EMSC) σημειώθηκε τα ξημερώματα της Παρασκευής (26/10) στη 01:22, στον υποθαλάσσιο χώρο νοτιοδυτικά Ζακύνθου.\nΗ αυτόματη προκαταρκτική λύση του Γεωδυναμικού Ινστιτούτου Αθηνών που δίνει το σεισμό στα 4,8 Ρίχτερ με εστιακό βάθος τα 2χλμ.\nΤο ακριβές επίκεντρο της δόνησης εντοπίζεται, 58χλμ. νοτιοδυτικά της Ζακύνθου.\nΔείτε στη gallery το σεισμό, όπως τον κατέγραψε ο σεισμογράφος του Σεισμολογικού Δικτύου του Εργαστήριο Σεισμολογίας του Πανεπιστημίου Πατρών, που είναι τοποθετημένος στη Λιθακιά Ζακύνθου.\nΣεισμός ΤΩΡΑ κοντά στη Ζάκυνθο – Αισθητός σε πολλές περιοχές (pics) Reviewed by ΠΑΤΑΤΟΥΚΟΣ ΠΑΡΓΑ on Παρασκευή, Οκτωβρίου 26, 2018 Rating: 5 Σεισμός Τώρα: Iσχυρή σεισμική δόνηση μεγέθους 5,1 βαθμών της κλίμακας Ρίχτερ (σύμφωνα με την αυτόματη λύση του Ευρωπαϊκού EMSC) σημει...


Ποιον εναλλακτικό πάροχο αντί ΔΕΗ? - Σελίδα 515 - Μπλα Μπλα - Insomnia.gr\nΣελίδα 515 από 1063\n@DownUNDERgroundΟι ειδικοί όροι...\nΕπεξ/σία 10 Ιουνίου από ababa641\nkorakios 3.758 αναρτήσεις\nekrepali 586 αναρτήσεις\n3 λεπτά πριν, ababa641 είπε\nΝαι, σωστός. Να σου πω το είδα αυτό αλλά υπέθεσα μήπως υπάρχει και κάποιο αναλυτικότερο κείμενο. Ok thanks.\nΣτην αρχή είδα το μέγεθος της αύξησης και έφριξα! Καλώς, αναμένουμε τότε και βλέπουμε.\nΜόλις τώρα, DownUNDERground είπε\nΔεν έχει κάτι άλλο, είδα την σύμβαση που μου είχαν στείλει...\nΌντως είναι μεγάλη αύξηση, αλλά αν πας σε άλλον πάροχο και κάνει κι αυτός ανατιμήσεις δεν έχει νόημα για 1-2 μήνες.\nΟπότε τον πίνουμε για κανά 2 μήνες και μετά βλέπουμε.\nΣε 10 μέρες το πολύ θα έχω τον λογαριασμό του μήνα...και βλέπουμε\n18 λεπτά πριν, ababa641 είπε\nΑν χαθώ θα φταίει το εμβόλιο 😁\nΤώρα πήρα χαμπάρι για την αύξηση του fixed στην nrg. Ολοι εμείς με το πρόγραμμα nrg save 40% που δεν έχουμε ενεργοποιήσει ακόμα το fixed θα πάμε στα 9,90 ή στα 4 που ίσχυε όταν υπογράψαμε;;; Γίνεται σχεδόν ασύμφορη έτσι η nrg... Κρίμα\nΜόλις τώρα, TeoNOKIA είπε\nΜιλάς με chat , κρατάς αντίγραφο συνομιλίας και αν δε βγάλεις άκρη ΣτΚ\n1 λεπτό πριν, TeoNOKIA είπε\nτωρα το ειδα κι εγω. Εγω ημουν παλια ΕΛΤΑ, τωρα ειμαι nrg 40. Δεν εχω προλαβει να ενεργοποιησω το fixed. Δεν ειναι να εχεις εμπιστοσυνη σε καμια εταρεια\nΜόλις τώρα, kleomenis76 είπε\nεσύ είσαι και πρόσφατα , επομένως μέχρι να περάσει το τετράμηνο θα έχουμε νεότερα . Ίσως και να μη χρειαστεί ενεργοποίηση για 6μηνο . Θα δείξει\n12 λεπτά πριν, kleomenis76 είπε\nΔεν ειναι να εχεις εμπιστοσυνη σε καμια εταρεια\nΕ φυσικά. Είναι στρεβλή η αγορά με (αν)ευθύνη της ΡΑΕ. Το ό,τι ουσιαστικά επιτρέπεται σε κάθε πάροχο να έχει τη "δική του" ΟΤΣ, παρ' ό,τι αυτό δεν καθίσταται σαφές στον κόσμο, είναι από τις μεγαλύτερες παραπλανήσεις που έχουν υπάρξει σε ό,τι αφορά τα "φως, νερό, τηλέφωνο".\nΕπεξ/σία 11 Ιουνίου από DownUNDERground\nαυτη η προσφατη αναρτηση εξηγει πολλα πραματα. Θα ερθουν πολλα εγκεφαλικα, ειδικα μετα τις 5 Αυγουστου\nΕπεξ/σία 11 Ιουνίου από kleomenis76\n1 λεπτό πριν, kleomenis76 είπε\n...για να ακολουθήσει στη συνέχεια ένας πιο στενός κύκλος συγκέντρωσης.\nτο καρτέλ... κρίνοντας απο την τηλεφωνία και το πόσο πρόβατα είμαστε (και είμαι) , θα χρειαστούμε πολύ βαζελίνη .\nΆλλαξα σε NRG όπως πολλοί εδώ μέσα αλλά δεν πρόλαβα να ενεργοποιήσω το fixed. Φαντάζομαι επειδή δεν έιχα τσεκάρει το κουτί για το fixed θα μου έρθει στα 9.90€ αν κάνω την αίτηση.\nΈχω στείλει εμαιλ αλλά δεν έχω λάβει απάντηση.\nΚανένας με παρόμοιο πρόβλημα έβγαλε άκρη και τι αποφάσιστε τελικά? Μπορούμε να φύγουμε χωρίς να πληρώσουμε τα πάγια? Θα παραμείνετε στο fixed με τα 9.90€?\nΑκριβώς στην ίδια φάση είμαι και εγώ\nΠεριμένω απάντηση στο ερώτημα που τους έκανα και θα ενημερώσω\n35 λεπτά πριν, wendor είπε\nΘα παραμείνετε στο fixed με τα 9.90€?\nAν καποιους τους συμφερει θα παραμεινουν διαφορετικα υπαρχουν κι αλλα προγραμματα χωρις ΟΤΣ.\nΤο Smart τωρα βγαινει φθηνοτερο απο το Save καθως εχει ελαχιστα χαμηλοτερη την κιλοβατωρα.


aris_batsioulas_9z3x2lj4 | My CMS\nΜιλγουόκι, Ουσκόνσιν Τον περισσότερο καιρό, αποκαλώ τον εαυτό μου αμφισεξουαλικό, αλλά απεχθάνομαι τις ετικέτες. Τείνουν να σε περιορίζουν. Η σεξουαλικότητα μου μετακινείται από μέρα σε μέρα. Κάποιες μέρες αισθάνομαι πολύ γκέι· με ελκύουν μόνο γυναίκες. Άλλες μέρες αισθάνομαι πολύ στρέιτ. Κάποιες μέρες είμαι απλά μπερδεμένη! Συνολικά, θα έλεγα ότι ελκύομαι πιο πολύ από τις γυναίκες παρά από τους άντρες, τουλάχιστον σωματικά. Συνειδητοποίησα ότι δεν ήμουν στρέιτ περίπου πριν από τρία χρόνια, όταν έπιασα τον εαυτό […]\nΛιβαϊτάουν, Νέα Υόρκη Ως μικρό παιδί, αποδεχόμουν χωρίς ερωτήσεις τη δημοφιλή αντίληψη για τους ομοφυλόφιλους, μέχρι που ανακάλυψα ότι ήμουν ένας από αυτούς. Αυτή η συνειδητοποίηση μου προέκυψε όταν ήμουν δώδεκα, παρόλο που κάποιες φορές είχα ήδη συλλογστεί την πιθανότητα στο μυαλό μου. Δεν ήταν ότι μια εν τω γίγνεσθαι σεξουαλική ορμή έκανε την εμφάνισή της μαζί με της ηβικές τρίχες μου, αλλά αντίθετα ότι είχα αρχίσει να αναλύω και να καταλαβαίνω τα πράγματα που […]\nΠενσιλβάνια Το όνομά μου είναι Νικόλ και είμαι λεσβία. Είμαι δώδεκα χρονών. Το ξέρω ότι πιστεύετε πως είμαι νέα, αλλά ξέρω πώς νιώθω. Ποτέ δεν μου άρεζαν τα αγόρια. Αλλά μου άρεζαν πολλά από τα κορίτσια. Στην αρχή, σκεφτόμουν ότι ήταν λάθος, γιατί δεν ξέρω άλλους γκέι. Κατέληξα με βεβαιότητα ότι είμαι λεσβία αυτή τη χρονιά. Υπάρχει αυτό το κορίτσι που πραγματικά μου αρέσει. Δεν έχω νιώσει ποτέ έτσι για κάποιο άλλο κορίτσι. Όταν με […]\nΠενσιλβάνια Το όνομά μου είναι Γκάρι. Είμαι δεκαεφτά χρονών και είμαι γκέι. Ουάου, συνειδητοποιείτε πόσο δύσκολο είναι να το πει κανείς αυτό;! Δεν είμαι ακριβώς βέβαιος πότε συνειδητοποίησα ότι «Έι, είμαι γκέι,» αλλά θυμάμαι που πάντοτε ένοιωθα εκτός τόπου, ιδιαίτερα στο δημοτικό. Μου άρεζαν τα «κοριτσίστικα» πράγματα. Ποτέ δεν μου άρεζαν τα αθλήματα, κι αυτό ισχύει ακόμα και σήμερα. Πολύ συχνά έσπαγαν πλάκα μαζί μου στο δημοτικό. Τα παιδιά έλεγαν ότι ήμουν γκέι κι εγώ […]\nΛόουελ, Μασαχουσέτη Πριν παρατήσω το λύκειο, πάντοτε ένιωθα μόνος και εκτός τόπου. Ήμουν πολύ δημοφιλής και όλοι πίστευαν ότι ήμουν κουλ. Γιατί ένιωθα τόσο απομονωμένος; Η ζωή μου ήταν ένα ψέμα. Είχα φιλενάδα. Ήμαστε μαζί για τρία χρόνια. Ήμαστε το τέλειο ζευγάρι. Τότε γνώρισα τον Μάικ. Ήταν ένα γοητευτικό παιδί με σπουδαία προσωπικότητα. Γίναμε κολλητοί. Καθώς περνούσαν οι μήνες, ερωτεύθηκα βαθιά τον Μάικ. Κι εκείνος ερωτεύτηκε εμένα. Λέγαμε μεταξύ μας πόσο αγαπούσε ο ένας τον […]\nΣολτ Λεϊκ Σίτι, Γιούτα Το φανέρωμα στους γονείς μου είναι ένα μεγάλο βήμα στο οποίο δεν έχω προχωρήσει ακόμα εξαιτίας ενός προβλήματος: είμαι ο μεγαλύτερος από τρεις γιους και ο μόνος γιος που μπορεί να διαιωνίσει το όνομα της οικογένειας. Ο λόγος: και οι δύο νεότεροι αδερφοί μου είναι διανοητικά καθυστερημένοι. Δεν θέλω να πληγώσω τους γονείς μου λέγοντάς τους για μένα, αλλά την ίδια στιγμή, πληγώνω τον εαυτό μου λέγοντάς τους ψέματα πως έχω […]\nΜασαχουσέτη Είμαι μια δεκαοχτάχρονη λεσβία που πρόσφατα μετακόμισε σε μια μικρή πόλη της Μασαχουσέτης από μια μεγάλη πόλη στην Ανατολική Ακτή. Η μετακόμιση ήταν δύσκολη για μένα, γιατί είχα πολλούς γκέι φίλους και ήμουν αναμιγμένη με ένα γκέι κέντρο νεότητας. Η πόλη όπου είχα ζήσει για έντεκα χρόνια ήταν πολύ φιλελεύθερη και ανεκτική προς τους γκέι. Παρόλο που βρισκόμουν στη ντουλάπα για τους περισσότερους φίλους μου στο σχολείο, ένιωθα άνετα με τη σεξουαλικότητά μου εξαιτίας […]\nΚάνσας Δεν μπορώ να πω πότε πραγματικά ανακάλυψα ότι ήμουν γκέι. Πάντοτε ήξερα ότι ήμουν κατά τι διαφορετική από τα περισσότερα άλλα παιδιά. Ποτέ δεν έδειχνα πραγματικά να συμπεριφέρομαι σαν κορίτσι, και οι περισσότεροι παιδικοί μου φίλοι ήταν αγόρια που έπαιζαν με αυτοκινητάκια και όπλα και τον GI Joe. Ποτέ δεν είχα πρόβλημα να παίξω με τα αγόρια. Τα καταλάβαινα. Ήμουν μεγάλο αγοροκόριτσο!! Μου είχαν βάλει την ετικέτα του «σκληρού κοριτσιού» όταν ήμουν δώδεκα, δεκατριών […]\nΌγκντεν, Γιούτα Κρις: Σε όλη μου τη ζωή παρατήρησα ότι είχα αισθήματα για τις γυναίκες. Είχα επίσης αισθήματα και για αγόρια. Είχα κάποιους φίλους στο λύκειο, αλλά απλά δεν έμοιαζε σωστό. Δεν τους αγαπούσα ούτε πραγματικά μου άρεζε η σκέψη να τους αγκαλιάζω ή να τους φιλάω. Τότε, μια μέρα, συνάντησα τη Τζινκς. Σκέφτηκα ότι ήταν νοστιμούλα· είχε όμορφα πράσινα μάτια. Τέλος πάντων, είχαμε πολλά κοινά. Και στις δύο άρεζε η πάλη και η ίδια […]\nΚούμπερλαντ, Ρόουντ Άιλαντ Δεν μπορώ να θυμηθώ κάποια μέρα της ζωής μου που να μην είχα σεξουαλικά αισθήματα. Από τότε που έχω αναμνήσεις, μπορώ να θυμηθώ όχι μόνο να έχω σεξουαλική συνείδηση αλλά και να είμαι σεξουαλικά ενεργός μέχρι ενός συγκεκριμένου βαθμού. Ως παιδί είχα θεοποιήσει τις κούκλες του GI Joe. Τις ξέντυνα και τις κοιτούσα. Έγινα για πρώτη φορά σεξουαλικά ενεργός με τους συντρόφους μου στο παιχνίδι όταν ήμουν πέντε ή έξι, αλλά ποτέ […]


Η Ninja Theory γιορτάζει τη Παγκόσμια Ημέρα Ψυχικής Υγείας\nΗ Ninja Theory ήταν γνωστή πολύ πριν τη κυκλοφορία του Hellblade: Senua’s Sacrifice, όμως ο συγκεκριμένος τίτλος ήταν για πολλούς ο λόγος που έχουν να πουν καλά λόγια για την εταιρεία. Δικαίως μάλιστα, καθώς η περιπέτεια της Senua ήταν ένα ιδιαίτερο δημιούργημα, που άγγιζε ένα ευαίσθητο θέμα, αυτό της ψύχωσης.\nΈτσι, με μια τόσο πετυχημένη προσέγγιση πάνω στο θέμα της ψυχικής υγείας δεν αποτελεί έκπληξη ότι πολλοί οπαδοί του παιχνιδιού βρήκαν καταφύγιο σε αυτό και το μοιράστηκαν με την εταιρεία. Με τη σειρά της, η Ninja Theory μάζεψε το φωτογραφικό υλικό που τράβηξαν οι παίκτες από το παιχνίδι και το ένωσαν σε ένα συγκινητικό βίντεο (μπορείτε να το βρείτε παρακάτω), οπού μας μεταφέρει μηνύματα για το τι σημαίνει αυτός ο τίτλος για μερικούς από τους παίκτες.\nΌμως η όμορφη κίνηση της εταιρείας δεν σταματάει εκεί. Το βίντεο κάθε άλλο παρά τυχαίο ήταν, καθώς αύριο, 10 Οκτωβρίου, είναι η Παγκόσμια Ημέρα Ψυχικής Υγείας και η Ninja Theory θέλησε να τη γιορτάσει. Μαζί με το βίντεο λοιπόν, η ομάδα ανάπτυξης του Hellblade, ανακοίνωσε πως όσα λεφτά μαζευτούν από την αγορά του παιχνιδιού αύριο, θα δοθούν στη φιλανθρωπική οργάνωση, Rethink Mental Illness.\nΤο Hellblade: Senua’s Sacrifice κυκλοφορεί για PS4 και PC.\nAccolades TrailerAwarenessDonationHellbladeHellblade: Senua's SacrificeMental HealthNinja TheoryPCplaystation 4PlayStation StorePS StorePS4TrailerWorld Mental Health Day\nAccolades Trailer, Awareness, Donation, Hellblade, Hellblade: Senua's Sacrifice, Mental Health, Ninja Theory, PC, playstation 4, PlayStation Store, PS Store, PS4, Trailer, World Mental Health Day